text:
1Josiaspa churin Joacim Judá suyupi tawakaq watapiña kamachikushaqtinmi, Jeremiaspa nisqanta Neriaspa churin Barucpa qelqasqan qhepata Jeremiasqa Baructa nirqan: 2–Israelpa Señor Diosninmi kay hinata qan Barucmanta nin: 3Qanmi nirqanki: ¡Ay, imaraqmi, ikiraqmi Señor Diosqa llakikuykunallatapunin qoykushawan, waqaytapas amikuniñan, manan samaytapas tariniñachu! nispa. 4Señor Diosmi kachamuwan qanta ninaypaq: Perqasqaytan thunikapuni, tarpusqaytataqmi t'irakapuni. Chay hinallatataqmi ruwasaq kay pachantinpipas. 5¿Qanqa allin kaqkunallatachu munanki? ¡Ama mañakuychu chaytaqa! Ñoqan kachamusaq hatun llakikunata llapa runa pataman, chaywanpas qanqa maytaña rinki chaypas kawsashaqllapunin ayqenki, nispa. Ñoqa Señor Diosmi chayta nini.
Copyright
Learn More


c: text/html

text:
Vinces kiti
Vinces kiti nisqaqa (kastilla simipi: Cantón Vinces) Ikwadur mama llaqtapi, Mayukuna markapi, huk kitim. Uma llaqtanqa Vinces llaqtam (San Lorenzo de Vinces).
Vinces kitiqa Jesuitu tayta Isidoro Wehinzamanta icha Tayta Vincesmanta (huk sacerdote) sutichasqa. [1]
Yuyarina
Allpa saywachi[llamk'apuy | pukyuta llamk'apuy]
Pulitika Rakiy[llamk'apuy | pukyuta llamk'apuy]
- huk llaqta kitilli: Vinces
- huk chakrapura kitilli: Antonio Sotomayor
Kitipi paqarisqa[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
- ↑ www.enciclopediadelecuador.com (V -> Vinces, kastilla simi)

robotstxt: allowed

filter: keep


text:
1Cutillata israel tandarina huasima Jesus yaicushcai shuc maqui huaglishca runa chibi tiyaura, ñañuyashca ara. 2Fariseoguna Jesusta caudsayachingahua nisha samana punzhaibi chi runata alichingachu imashi nisha yuyarisha chapanaura. 3Chasna yuyarigllaita Jesus chi maqui huaglishca runata nira, Jatarisha runaguna chaupibi shayari. 4Shayaricpi Jesus chibi tiyaucunata tapura, Dios mandashcagunata cadsusha samana punzhaiga imata rana tan. Alita ranaga balinzhu. Mana alita ranahuas balinzhu. Shuc runata huañunamanda quishpichicpihuas balinzhu. Huañuchun nisha saquicpichu balin. Imatata ninguichi canguna. Tapucpi randi paiguna chunlla shayaunaura. 5Jesus paigunata ricusha piñarira. Paiguna shungu sinzhi acta yachasha yapa llaquirira paiguna shucta mana llaquinata charishcamanda. Chasna llaquirishami chi runata camba maquita chutai nisha rimara. Pai chutachishcallai ali tucura. 6Chi fariseogunaga chimanda llucshisha mandac apu Herodesta caticcunahuan cuintanacunaura imasna Jesusta huanchinamanda. 7Jesus pai yachachishcagunandi chi llacta ucumanda llucshisha Galilea cucha mayanbi rinaura. Pai chima ricpi Galilea llactagunamanda ashca runaguna paita catisha rinaura. 8Pai ali raushcagunata ricusha ashca runaguna tucui llactagunamanda shamunaura, Judea llactagunamandas, Jerusalenmandas, Idumea partimandas, Jordan yacu chimba partimandas, Tiro Sidón nishca llactagunamandahuas. 9Chasna yapa ashca runaguna shamushcata ricusha Jesus pai yachachishcagunata nira, Shuc canuata alichichi ama runagunahuan tapacta tucungahua. 10Pai chasna nira ashca ungushcagunata alichiushcata ricusha, shuc ungushcagunatahuas tangasha tangasha caillayanaura paita llangangahua. 11Supai yaicushca runagunaga paita ricusha cungurisha capariunaura, Canga Diospa Churi mangui. 12Jesus randi chi supaigunata sinzhita, Ñáuca pi actas ama rimaichichu nira. 13Chihuasha Jesus shuc urcuma sicasha tucui paita catiu runagunamanda pai munashca runagunata anllara ñucama shamuichi nisha. 14Chunga ishcaillata (12) anllasha ñuca japishca runa nishca tucunguichi ñucahuan pariu tiyangahua, chasnallata Diospa quishpina shimita camachinauchun nisha cachangahua japira. 15Chasnallata ushaita paigunama cura supaigunata llucshichisha cachangahua nisha. 16Paigunahua shuti caigunami ara: Simon, paita Pedro nishcata shutichira, 17Zebedeoba churiguna Santiago, paihua huauqui Juandi, paigunata Rayuhua churiguna nisha shutichira, 18Andres, Felipe, Bartolome, Mateo, Tomas, Alfeohua churi Santiago, Tadeo, cananeo muntunmanda Simon, 19Chasnallata paita randichic Judas Iscariote. 20Chihuasha Jesus shuc huasima pactara. Ashca runaguna chibi tandarimunaupi micungahua lugarta mana charinaurachu. 21Paihua ailluguna chita uyasha, paimi nusparishcacuinta tarabaun nisha shamuunaura paita chimanda pushashun nisha. 22Moises mandashcagunata yachachiccuna Jerusalenmanda shamusha ninaura, Cai runaga Beelzebú nishca supaigunahua amutami charin, Beelzebú ushaihuanmi supaigunata chasna llucshichin nisha Jesusta caminaura. 23Chasna camicpi Jesus cayasha paigunata tapura, Imasna rashata supaiga supaillatataga llucshichinata ushan. 24Shuc llactaibi causaccuna chican chican tucucpiga chi llacta chingaringami. 25Chasnallata shuc huasibi tiyauc aillupura macanacushaga paiguna tucuringaunami. 26Satanaspas pai mandashca supaigunahuan piñanacushaga mana unayasha tucuringami. 27Mana pihuas shuc sinzhi runahua huasima shuhuangahua yaicunata ushanzhu paita ñaupata mana huatasha churashaga. Paita huatasha churashcahuashallami shuhuanata ushanga nira. 28Cangunata nini, Tucui tunu juchata rashcagunata, tucui jiridsa shimigunatahuas Dioslla anchuchinata ushan. 29Randi shuc runa Diospa Samaita camishaga mana ima uraspas perdunaitucungachu, chasna camishcamanda huiñai juchayuc tucungami nira. 30Jesus chasna yachachira paiguna supaita pai charinmi nisha rimashcamanda. 31Jesus rimaushcai paihua mama, paihua huauquigunandi pactamusha canzhai shayarisha shuc runata cachanaura rimangahua. 32Jesuspa mayanbi liyú tiyaucuna paita rimanaura, Uyai, camba mama camba huauquigunandi canzhaibi tiyaunguna, canda mascaunguna. 33Randi Jesus paigunata nira, Pitan ñuca mama, pigunatanaun ñuca huauquiguna. 34Casna nisha paita liyú tiyaucunata ricusha nira, Caiguna man ñuca mama tucuc, ñuca huauquiguna tucuc. 35Maicanbas Dios munashcata pactachic runami ñuca huauqui, ñuca pani, ñuca mama anaun nira.
Copyright
Learn More


text:
1Piru karanmi uk runa Anani'as shutiq. Paymi warmin Safirawan pulla rantikuranllapa uk pachata. 2Kay runami warminwan pulla parlaran pachanta rantikur wakin qillayta aypar wakinlata apustulkunataqa qur ninanllapapaq: "Kaylami rantikushayllapa qillayqa" nir. Chay parlashanllapanullami ruraranllapa. 3Chaynu llullakushanpaqmi Pedruqa niran: --Anani'as ¿imapaqtaq Satanaspa yarpuyninta, shunquykipi ratakuchir Santu Ispirituta llullachiyta kamashayki, chay pachapaq pagrashushanmanta wakin qillayta aypar wakinlatana 'Kaymi tukuynin' nir qumashaykillapa? 4¿Chaqa manachu qampa karan chay pachaqa? Chaytaqami rantikushayki. ¿Manachu qampa karan chay qillayqa? ¿Imata yarpurtaq kaytaqa rurashayki? Manami runakunatachu llullachishayki. Dyustami llullachiyta kamashayki nir. 5Chaynu Pedro nitin, uyaparmi Ananiasqa das ratar wanuran. Chaymi tukuy chaypi uyakuqkunaqa kusata manchakuranllapa. 6Chaymantaqa musu runakuna shamur, chay wanushataqa rach'pawan pillur aparanllapa pampaqqa. 7Anani'as wanushana katin, kimsa uramanta yupayqa, chay kayashanllapamanqa yaykuran Ananiaspa warmin, mana imata yach'arlamapischu. 8Chaymi Pedro tapuran kaynu nir: --Nimay ¿chiqaptachu qamkunaqa rantikuraykillapa chay pachataqa, qamkuna niyashaykillapanula? nir. Payqa niran: --Ari', chaynu nishushayllapanumi rantikurayllapa. 9Chaynu nitinmi, Pedruqa chay warmita niran: --¿Imapaqtaq qamkunaqa parlashaykillapa chayllata rimar, Amitunchikpa Ispiritunta llullachiyta kamanaykillapapaq? Chaytami runaykita pampaqkunaqa shamuyanllapa. Kananqami qamtana apashunqallapa pampaqqa nir. 10Chaynu Pedro nitinmi Safirapis, Pedrupa ch'akinman ratar wanuran. Chaymanta chay musu runakuna yaykurqa, wanushatana tarir, aparanllapa runan pampakashanllaman pampaqqa. 11Chaymi Jesucristupi tukuy kriyiqkuna, chaynulla wakin runakunamapis, chayta yach'arllapaqa kusalata manchakuranllapa. 12Tayta Dyusmi, apustulkunata yanapatin ruraranllapa kusa shumaq mana ruraypaqkunata chaynulla kusa achka milagrukunata runakunapa naypanpiqa. Chaymi tukuy kriyiqkuna tantakaqllapa Salomo'n rurashan kurridurpi. 13Nataq mana kriyiqkunaqami paykunawanqa mana pulla kayta munaqllapachu manchakushanllaparayku. Piru chaynumapis kusalata paykunataqa alabachiqllapa. 14Chaymi Amitunchikpi kriyiqkunaqa ullquraq, warmiraq kusalata achkayayaranllapa. 15Chaqa, achka runakuna qishaqninllapakunata wasinmanta urquqllapa kallikunaman pununakunapi, parakunapi ima. Chaynumi Pedro pasatinqa, qishaqkunapa ananta llantunlamapis pasanman nir yarpuqllapa. 16Chaymi Jerusale'n pwiblupa shipchankunamanmatapis, runakunaqa apamuran qishaqninkunata, tukuy chay dyablupa yarpuyninrayku yaruyashakunamatapis. Chaynumi tukuy shamuqkunaqa alliyaqllapa qishayninllapamantaqa. 17Chaymantami chay kurakunapa mantaqninwan, chay saduceo runakunaqa apustulkuna Jesucristupaq yach'achikutin achka runakuna kriyishanllaparayku kusalata ch'iqniranllapa. 18Chaymi paykunataqa aypar, karsilman itaranllapa. 19Piru Amitunchikpa uk angelnin tuta chaypi rikarirmi, karsilpa punkunta kich'ar lluqshichimuran kaynu nir: 20"Riyllapa, Dyusta adurananllapa wasiman. Chaypimi shar yach'achikuyllapa tukuyta mushuq bidapaq, imatami ruranqallapa nir". 21Chaynu a'ngel nishannullami, allaqmantaqa amsaq amsaqla Dyusta adurananllapa wasiman yaykur, yach'achikuq qallariranllapa. Piru chaykamanqami, kurakunapa mantaqninqa, paywan pulla kaqkunawan, qayamuranllapa kusa mas karguyjunkunata, chaynulla Israel runakunapa ruku mantaqninkunata ima, tantakar parlananllapapaq. Chaymi kach'akuranllapa apustulkunataqa karsilmanta apamunanllapapaq. 22Piru kuytakuqkuna karsilman rirqa, apustulkunataqa mana tariranllapachu. Chaymi tikrakamurqa kaynu niranllapa: 23--Karsilpa punkuntaqami alli kirpakashata tarinillapa. Chaynulla chay kuytakuq suldadukunatapis, karsilpa punkunpi allita chapar kuytakur shaqta tarinillapa. Piru punkuta kich'arqa, mana mayqantapis tarinillapachu ruripiqa nir. 24Chaynu nitinllapa, chay kurakunapa mantaqnin, Dyusta adurananllapa wasipa kuytakuqninkunapa mantaqnin, chaynulla kurakunapa wakin mantaqninkuna ima uyaparqa, ninakuqllapa: "¿Imanutaq lluqshisha kanqaqa? ¿Kanan-shuypaqa imanuraq tukushunllapa?" nir. 25Chaymi chay kutilla, ukqa ch'ar niran paykunataqa: --Qamkuna runakunata karsilman itaraykillapa, chaykunaqami achka runakunata Dyusta adurananllapa wasipi yach'achiyan nir. 26Chaymi chay kuytakuqkunapa mantaqnin wakin kuytakuqkunawan rir maskar tariranllapa. Piru chaynu tarirmapis, manami qischaranllapachu. Chaqa manchakuyaranllapari "Runakuna rumillawan sitamachuwanllapa" nir. 27Chaymantaqa aparanllapa kusa mas karguyjunkuna tantakasha karanllapa chayman. Chaymi chay kurakunapa mantaqninqa kaynu niran: 28--Nuqakunaqami allita willashurayllapa, amana Jesuspa shutinta rimarqa yach'achikunaykillapapaqnachu. Chaynu katinqa ¿imatataq qamkunaqa rurashaykillapa? Chaqa chaynu yach'achikutkillapami, tukuyla Jerusale'n pwibluta shikwakasha. Chaynullami anallan uchachamanayankillapa chay runa wanushanpaqmapis nir. 29Chaymi Pedro chay wakin apustulkunawanqa niranllapa: --Nuqakunaqami runakunata naypaqta kasunayllapamantaqa, Dyustaraq kasunillapa. 30Chaqa unay rukunchikkunapa Dyusninmi, Jesusta qamkuna kruspi klabar wanuchitkillapamapis qashan kawsachimuran. 31Chaynu kawsachimurmi syilupiqa allilaw qichqanpi tachisha. Chaymi nisha puytiq Mantakuq, Washakuq ima katin tukuy Israel runakuna Dyusmanna tikrakatin, uchanllapamanta pirdunananpaq. 32Chaymi nuqakuna, chaynulla Santu Ispiritu ima tistigu kanillapa tukuy chaykunapaqqa. Chaqa Dyusmi payta kasuqkunataqa Santu Ispiritunta qusha nir. 33Chaynu apustulkuna niqta uyaparqa, karguyjunkunaqa kusalata piñakur, apustulkunataqa wanuchiyta yarpuranllapa. 34Piru chay kusa mas karguyjunkunamantami kaq uk fariseo runa Gamaliel shutiq. Paymi Moise's mantakushanta kusata yach'ar yach'achikuq katin, kusalata rispitaqllapa wakin runakunaqa. Chaymi sharir, kach'akuran apustulkunata uk ratituta waqtaman lluqshichinanllapapaq. 35Chaymantami wakin karguyjunkunataqa niran: --Israel runakuna, allita intrakankillapa. Kuytakankillapa chay runakunamantaqa imata ruranayarllapamapis. 36Yarpuyllapa qamkuna. Uk tyimpupi Teudas shutiq runa kusa puytiq kayta munatin, kwatru-syintus runakuna yupay paypi kriyir ikinpi puriranllapa. Piru chaymantaqa chay runata wanuchitinllapaqa chay ikinpi puriqkunaqa wakta kayta shikwakar tukukaranllapa. 37Chaymanta qashan uk tyimpupi, sinsuta ruratinllapaqa, Galileamanta uk runa Judasna rikariran. Chaymi paypi kriyir puriqkunapis karanllapa. Piru chaytapis wanuchiranllapa. Chaynullami, chay ikinpi puriqkunaqa wakta kayta shikwakaranllapa. 38"Chayraykumi nishunillapa, chay runakunataqa ama imatapis rurarchu, dijanaykillapapaq. Chaqa chay runakuna yanqa runakunapa rimayninkunalata rimayarqa, chinqanqallapa. 39Nataq Dyuspa rimayninwan katin-shuypaqa manami imanu tukurpis binsiyta puytinkillapachu. ¡Kuytakankillapami! ¡Imanupiqakish Dyuspa kuntranmana, shachinakuq qallaritkillapa!" nir. 40Chaynu Gamaliel nitinmi, chay karguyjunkunaqa "Allinmi chayqa" niranllapa. Chaymantaqa apustulkunata qayamur kusata llibachir ima, willaranllapa, amana Jesuspa shutinpi rimar yach'achikur purinanllapapaqnachu. Chaynu allita willar imaqa, kach'aranllapana. 41Piru chaynu ruratinllapamapis, apustulkunaqa chay karguyjunkunapa naypanmantaqa kusala aligrina lluqshiranllapa. Chaqa Dyusmi paykunataqa akraran Jesucristurayku chaynu qischakananllapapaq. 42Chaymi ashwan waran waran Dyusta aduranllapa wasikunapi, tananllapa wasikunapi ima mana manchakurlamapischu Dyuspa shumaq rimayninta yach'achikuqllapa, Jesusmi Dyus Akrashan Cristun nir ima.
Copyright
Learn More


text:
Uchpa kusituy
Uchpa nisqaqa (uchpamanta sutinchasqa) huk rock, blues nisqa qhichwa simipi takiq kusituymi. Freddy Ortiz, Antawaylla llaqtayuq runam, chay kusituyta paqarichirqan 1994 watapi Wamanqa llaqtapim. Wakin pichqa takiqkunaqa Wamanqa llaqtayuqmi.
Takiqkuna[llamk'apuy | pukyuta llamk'apuy]
- Fredy Ortiz (Taki)
- Bram Willems (Hayñiq kitara)
- Marcos Maizel (Huk kaq kitara)
- Julio Valladares (Iskay kaq kitara)
- Ivo Flores (Batiriya)
- Juan Espinoza (Waqra phuku)
Diskunkuna[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Fredy Ortiz-wan tapuykutichiy, fransis AlmaSoror willay p'anqapi
- Runasimi.de: Uchpa sutiyuq kusituypa rurasqan takikuna - rimaynin
- Youtube nisqapi widyukuna: Ananaw, Corazón contento (qhichwa simipi)


text:
1¡Uyakuyllapa kayta kusa imayjunkuna! Diyakunami ch'amunqa kusata qischakanaykillapapaq. Chaypaq waqar, qaych'akuyllapa. 2Tukuy chay ch'aniyjun imaykillapaqami ismunqa, kusa shumaq mudanaykillapapis kurur tukukanqa. 3Chaynulla uruykillapa, qillaynikillapapismi muqusyanqa. Chaynu muqusyarmi uk tistigu yupay kuntraykillapa tikrakanqa: "Mana imayjunkunata mana yanapachimashaykichu" nir. Achka qillayta munashaykillaparayku, chay mana allin yarpuynikillaparayku ninapi rupaq yupay chinqar tukukankillapa. Jwisyu diya ch'amuyatinqami, mana imayjunkunata mich'ar, imaykillapata tantakunkillapa. 4Mallki tantaq runakunata mana pagrashaykichu. Chaymi pagunkunaqa rimaq yupay, Dyusman mañakusha. Qamkunapa kuntraykillapa shasha, ingañashaykillaparayku. Kusa puytiq Dyusninchikmi uyasha chay trabajaqkunata, pagunkunapaq mañakuqta. 5Kay pachapimi qamkunaqa kusa shumaq bidata pasar, kwirpuyki munashanlata rurar, animalkuna yupay gurduyashaykillapa. Listunami kankillapa jwisyu diyapi wanuchikashana kanaykillapapaq. 6Chaqa qamkunaqari kusa allin runakunata, mana allinta tukusha kanman yupay, wanuchiraykillapa. Piru chaynu ruratkillapamapis paykunaqa mana imalatapis rimaranllapachu. 7Kriyiq masiykuna, allita kriyiyllapa Amitunchikpi. Payrayku qischakarpis, ama disanimakuyllapachu. Chaynulla ama yarpuyllapapischu: ¿Ima tyimpuraq shamunqa? Kusatami tardan nirqa. Yarpuyllapa uk tarpukuqpi. Payqami tarpukurqa, yarakun, tamya ishkir simillanta winachitin, allin kusichayjun kananpaq. 8Chaymi, imanutaq tarpukuq yarakun, chay yupay qamkunapis allita kriyir, ama disanimakurchu yarakuyllapa Amitunchik shamunankaman. Chaqa pay shamunanqami shipchana. 9Uyankillapa kriyiq masiykuna. Rikamanapaq jwisninchikqami shipchamunna. Paymi punkitunchikpina. Chaymi willashunillapa, ama mayqannikillapapatapis kuntranta rimanaykillapapaq. Chayna jwisninchikpa rikayninpiqa amana kastigakashanachu kanaykillapapaq. 10Kriyiq masiykuna, Dyuspa rimaqninkunami kusata qischakashallapa. Chaynu qischakarpis, masta kriyiranllapa Dyuspi. Mana disanimakurchu, kusa allita yach'achikuranllapa paypaq. Paykunami rikachimanchik, chaynu qischakarpis, ama chiqanchakanapaq Dyusninchikmanta. 11Uk kriyiq masinchik qischakar, allita Dyusninchikpi kriyirqa, kusa shumaqmi kanqa nuqanchikkunapaqqa. Qamkunaqami uyapashaykillapa, Jobmi kusata qischakarmapis shachinakur allita sirbiran Dyusninchikta nir. Chaymantaqa Dyusninchik llakipar, kusata yanaparan. Kwintata qukayllapa: Dyusninchikqa kusa allita yach'an llakipakuyta. Chaymi uchayjun kashamapis, kastigamananchikmantaqa ashwan pirdunamanchik. 12Piru kriyiq masiykuna, tukuy nishushaymanta masta willashunillapa ama juranaykillapapaq. Amami syilupaq, kay pachapaq rimarmapis jurayllapachu. Chaymi imapaqpis "Chiqap" nitkillapaqa, chiqap kanqa. "Mana" nitkillapapis, mana kanqa. Rimashaykillapataqa rurayllapa, Dyusninchik ama kastigashunanllapapaq. 13Mayqannikillapa qischakar llakiyarqa, Dyusman mañakuyllapa. Mayqannikillapa aligri karqa takir ima Dyusta alabayllapa. 14Mayqannikillapa qishaq karqa, willayllapa kriyiqkunata rikar yach'achikuqninkunata, paykuna shamur, Dyusman mañakunanllapapaq. Chayna Amitunchikpa shutinpi mañakur kwirpunta asaytiwan salanqallapa. 15Tukuy shunqunwan kriyir, mañakutinllapaqami, Amitunchik chay qishaqtaqa alliyachinqa. Mana allinta tukur uchakusha katinmapis, uchankunamanta pirdunanqa. 16Chayrayku mana allinta tukurmapis, ama pakayllapachu. Ashwan kriyiq masinchikkunata niyllapa: "Kay ima mana allintami tukusha kani" nir. Chayna uknikillapapaq uknikillapapaq Dyusman mañakuyllapa, uchaykillapata pirdunar, alliyachishunanllapapaq. Uk kusa allin runa tukuy shunqunwan mañakutinqa, Dyusqa uyar, tukuy mañakushanta ruran. 17Yarpushun Dyuspa rimaqnin Eliaspi. Payqami nuqanchik yupay runala karan. Piru tukuy shunqunwan Dyusman mañakutin, kimsa añu-y-midyuta tamya mana ishkiranchu. 18Chaymanta qashan tamya ishkinanpaq mañakutinqa, allipta ishkimuranna. Chaymi tarpukashakuna allipta winatin, shumaq kusichakuna karan pachapiqa. 19Kriyiq masiykuna, qamkunamanta uk kriyiq masikillapa uchakur, Dyusmanta ashusha katin, mayqannikillapa Dyusman qashan tikramurqa, kusa allinta rurasha kanqa. 20Chaynuqami chay uchayjunpa bidanta washayan wanunanmanta. Chaynullami Amitunchikpis pirdunanqa kusa achka uchankunamanmatapis. Chaynumi kanqa.
Copyright
Learn More


text:
1Chay tyimpukunapimi, Romapa punta mantakuqnin Augustuqa, kach'akusha karan uk sinsuta rurananllapapaq tukuy pachapi. 2Kay sinsuqami rurakaran Cirenio shutiq runa, Siria pwiblupa gubyirnun katin. 3Tukuy runakunami uklaw pwiblukunapi tayarmapis, riqllapa pwiblunllapaman chaypina padrunakananllapapaq. 4Chayraykumi, Josiqa chay Galileapa pwiblun Nazaretmanta lluqshir, riran paypa pwiblun Belenman, chay Judea pwiblupa gubyirnu David nasishanman. Chaqa Josiqa, Davidpa ayllunmanta karan. 5Josiqami, Mariawan kasarananpaq kasha kar, rurisituyjun katinmapis, pullana riranllapa wakman padrunakananllapapaq. 6Chaymi chay Belenpi kayatinllapaqa, Mariataqa itikustunanpaq nanaynin ayparan. 7Chayna, chaylapi punta wamranqa nasikuran. Nasikutinqami, mantillitakunawan liyar usurachiran, animalkuna mikunanpaq uk batyanula parita kaq chaylapi. Chaqa, manari paykunapaqqa samananllapapaq lugar karanchu, chay samananllapa wasipiqa. 8Belenpa yatanlapimi, karanllapa ayka michikuqkuna. Paykunami chaypiqa tukuy tuta uknin uknin turnanakur uyshankunata kuytar taqllapa. 9Chaymi chaypi kananllapakamanqa, illaqmanta Dyuspa uk angelnin paykunaman rikariran. Chaynulla, Dyuspa shumaq llipyayninqa kusata achkirachikamuran paykuna kayashanmanqa. Chaymi paykunaqa kusalata manchakuranllapa. 10Chaynu manchakutinllapamapis, angelqa niran: "Ama manchakuyllapachu. Ashwan kusa shumaqta willashuyanillapa chayta uyarmi aligriyankillapa. Chaynulla tukuymi kusata aligriyanqallapapis. 11Kananmi Davidpa pwiblunpi, uk washakuq nasisha. Payqami Dyuspa Akrashan Cristun, Amitunchikllapa. 12Kay nishuyanillapa chayta chiqapta kriyinaykillapapaqqami, uk wamrituta, animal mikunanpa batyanula paritanlapi mantillitawan liyakasha usuraqta tarinkillapa" nir. 13Chaynu parlayatinllaparaqqami, syilumanta achka angelkuna chay uk a'ngel kayashanman rikaritin, Dyusta alabaranllapa kaynu nir: 14"¡Kusa shumaqmi unaq syilupi Dyusninchikqa! ¡Kay pachapi kaqkunataqa, Tayta Dyusqa tukuyta llakipar yanapanqa! ¡Chayna, paykunaqa shumaq allintana kawsanqallapa!" 15Chaymanta chay angelkuna syiluman tikrakatinnaqa, chay michikuqkunaqa paynin paynin ninakuqllapa: "Rishunllapari Belenman rikaq. Chaqa Dyusninchikmapis angelninkunata kach'amutin, willamashanchikllapana chaypi imami pasasha nirmapis". 16Chaynu ninakur utqaylla rirmi, tariranllapa Mariawan Jositaqa wamritunta batyanula paritapi usurachisha taqllapata. 17Rikarnaqami, kusata parlakuq ch'urakaranllapa chay a'ngel wamritupaq willashanllapapaqqa. 18Chaymi chay michikuqkuna parlakutinllapaqa, tukuy uyapaqkunaqa, dispantakashalla kidaqllapa. 19Chaynu katinmapis, Mariaqami uyarala uyakuran imanu rimatinllapamapis. Chaymi imata uyapar yach'armapis, mana qunqaranchu. 20Nataq, chay michikuqkunaqa tikrakaranllapa Dyusninchikta alabaqnu, payji niqnu, tukuy chay rikashanllaparayku, uyapashanllaparayku ima. Chaqa, tukuy chaykunamiri, a'ngel willashanllapanulla pasasha karan. 21Uchu diyamantami, chay siñal kustumrita rurarnaqa, chay wamritutaqa Jesu's shutichiranllapa, imanutaq Mari'a manaraq ruriyjun katin, a'ngel nisha karan chaynulla. 22Chaymanta Moise's mantakushannu Mari'a itikushanmanta paqakutinnaqa, chay wamritutaqa aparanllapa Jerusalenman. Chayna Dyusta adurananllapa wasiman apar, kay wamrituyqa Dyuspaqna kanqa ninanllapapaq. 23(Chaqa, Dyus nitin iskribikashakunapiqami kaynu niq: "Tukuy kulaka ullqu wamrituqashi Dyuspaqna kanqa" nir). 24Chaymi ufrinditanllapata ch'urar, Tayta Dyusta payji ninanllapapaqqa, ishkay turtulitakunatach'i manaqachu palumapa ishkay wawituntach'i apar riranllapa, Dyus nishanta kumplinanllapapaqqa. 25Chay tyimpukunapimi, Dyuspa Santu Ispiritunwan kar kusala allin runa, Dyusta aduraq Jerusalenpi taq. Paymi shutiq Simeo'n. Paymi yarakuyaran Dyuspa Akrashan Cristun shamur Israelmanta runakunata washananpaq. 26Chaqa Santu Ispiritumi paytaqa kaynu nir willasha karan: Manaraq wanuyarchu Dyuspa Akrashan Cristunta rikanki nir. 27Chayna, Santu Ispiritu willatin, Simeonqa riran Dyusta adurananllapa wasiman. Chaynulla chay wamrapa taytankunapis wamritunta aparanllapa Dyus mantakushannulla kumplinanllapapaq. 28Chaymi, Simeonqa chay wamritutaqa marqakustur, Tayta Dyusta alabar kaynu niran: 29"Tayta Dyusniy, kanan-shuypaqa arnimashaykiqa kumplikashana. Nuqa sirbikuqnikitaqa dijamayna shumaqta wanukunaypaq. 30Chaqa rikashanamiri kani qam kach'amushayki kay Washakuqtaqa. 31Qamqami tukuy chaykunataqa ruraq qallarishayki tukuy pwiblukunamanta runakuna rikar yach'ananpaq qammi Washakuqtaqa kach'amushayki nir. 32Paymi imanutaq uk achkirachikuq yanapamanchik, chay yupay tukuy runakunata yanapar qampaq intrachinqa. Chaynami yach'ar alabanqallapa Israel pwiblumantami shamusha Washakuqqa nir". 33Chaynu Simeo'n chay wamritupaq nitin Josiwan, maman Mari'a uyaparmi kusalata dispantakar kidaranllapa. 34Chaymantaqami Simeonqa Dyusman mañakuran, paykunata shumaqta rikananpaq. Chaymi Jesuspa maman Mariataqa niran: "Tukuy imata, kay wamritu winar Israel pwiblupi ruratinmi, wakinqa paypi kriyir washakanqa. Nataq wakinkuna-shuypaqa, payta mana kriyishanllaparayku, manana Dyuspaqqa allinnachu kanqallapa. Ashwan chaykunata ruratin imami, kuntranqallapa paytaqa. 35Chaynulla achka runakunapa yarpuyashan, rurayashankunamapis, shutiman rikarinqa. Piru tukuy chaykunapaqmi qamqa kusalata llakinki. Chaqa, tukuy chaykunami qampaqqa, uk kuchillu shunquykillaman yaykuq yupay kanqa". 36Chaynullami Dyus nishankunata rimaq uk ruku warmi Ana shutiqpismi chaypi karan. Payqami, Aserpa ayllunmanta uk runa Fanuelpa wamran kaq. Chaqa kasarasha kayaq kusa shipashlla kar. Piru runawanqami kawsaran syiti añulata. 37Chaymi chay runanmanta wakchayasha warmisitaqa uchintay kwatru añuyjunna karan. Payqami Dyusta adurananllapa wasimantaqa mana ashurchu Dyusman mañakuq tuta katin, unaq katinmapis. Chaynullami ayunaq ima. 38Chaymi, paypis chay kutilla qimikamur qallariran Dyusta payji niq. Chaynullami, tukuy chaypi Jerusale'n washakananta munar yarakuqkunatapis willaran: "Jesusmi chay yarayashanllapa Washakuqqa" nir. 39Chaymanta Tayta Dyus mantakushanta tukuyta rurarllapanaqa, tikrakaranllapana Galileaman, chay paypa pwiblun Nazaretman. 40Nataq, chay wamraqami winayaran. Chaymi mas jwirti, mas yach'aq ima tikrakayaran. Chaynulla Dyusqa kusa shumaqta yanaparan. 41Jesuspa taytankunaqa añu añu Jerusalenman riqllapa Pascua fyistaman. 42Chaymi Jesu's dusi añuyjunna katinqa paykunaqa tantakar riranllapa fyistamanqa, chaynu riqllapa kar. 43Chaymanta chay fyista pasashana katin, wasinman tikrar riyatinllapanaqa, wamra Jesusqa kidasha karan Jerusalenllapi, taytankunaqa mana kwintata qukatinchu. 44Chaymi, paykunaqa Jesusqashi runakunapa rurinta riyanqa nir yarpur, riranllapa nantaqa uk diyatana. Chaymanta mana rikaritin, riqsinankunata ayllunkunata tapukur ima, mana yach'aranllapachu maypi wamranqa kanqa nirmapis. 45Chayna mana tarirmi, tikrakaranllapa qashan Jerusalenman, chaypi maskakunanllapapaq Jesuspaqqa. 46Chaymanta maskakur puriyarllapaqa, kimsa diyamanta tariranllapa Dyusta adurananllapa wasipi taqta. Ashwan chay yach'ar yach'achikuqkunawan pulla tayasha karan. Chay paykunaqa, Jesusta tapur uyakur ima tayasha karanllapa. 47Chaymi tukuy uyapaqkunaqa dispantakashalla kidaqllapa, kusata yach'ayashanpaq, tapushanllapata allita willashanllapapaq ima. 48Chaymanta taytankuna rikarqa, dispantakaranllapa. Chaymi mamanqa niran Jesustaqa: --Wamrituy, ¿imapaqtaq kaytaqa ruramashaykillapa? Kusata llakirmi taytaykiwan nuqaqa purisha kanillapa maskashur. 49Chaymantaqa Jesusqa niran: --¿Imapaqtaq maskamayankillapa? ¿Manachu yach'ankillapa nuqa Taytaypa wasinpi, pay munashankunata ruranaypaq kani nirqa? 50Piru paykunaqa mana intrakaranllapachu imapaqmi chaynu niyan nirmapis. 51Chaymantami Jesusqa tikrakamuran taytankunawan Nazaret pwibluman. Chaypimi payqa taytankuna imata nitinpis kasur rurar ima kawsaran. Mamanqami tukuy chaykunata yach'arqa, mana imalatapis qunqaqchu. 52Jesusqami winayaran. Chaynulla kusa yarpuyniyjun tikrakayaran. Chaymi paytaqa kusa shumaqta rikayaran Dyusqa. Chaynulla wakin runakunamapis, kusa shumaqta rikaqllapa.
Copyright
Learn More


text:
Campinas
Campinas llaqtaqa Brasilpi (São Paulo suyupi hatun llaqta), Purtuyiskunap 1774 watapis tiksisqan.
Wiñay kawsay[llamk'apuy | pukyuta llamk'apuy]
Kamasqa 14 ñiqin anta situwa killapi 1774 watapi
Campinas llaqtaqa 1 080 999-chá runayuq kachkan.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Campinas.
- Munisipyu Campinas
- Campinas Yachay sunturnin
- PUC Campinas
- Hoteles Campinas
- Campinas - Postales Antiguas


text:
Hechos 15Mushuj Testamento Diospaj Shimi (MTDS)
Imallata yachachinata yuyarinacungapajmi Jerusalenpi tandanacushcacuna
15 Judeamanta maijan crijcuna Antioquía crijcunapajman shamushpami: «C'ari charishca aicha punta carata p'itichinata, ima shinalla rurachun Moisés mandashca shina mana rurashpaca, mana quishpiringuichijchu» nishpa yachachircacuna.
2 Chashna yachachicujpimi Pabloca, Bernabendij chai yachachijcunahuan achcata rimanacurcacuna. Shina cashpapish manataj shujlla yuyaiman chayarcacunachu. Chaimantami Antioquía crijcunaca, maijan alli crijcunata, Pablohuan Bernabehuan Jerusalenman cachanata yuyarircacuna. Paicunataca, huillagrichun mingashcacunahuan, cunaj yuyajcunahuan chai yachaicunamanta parlanacugrichunmi cacharcacuna. 3 Tandanacushca crijcuna cachajpi rishpaca, Feniciata, Samariatami rircacuna. Chai llajtacunapica crijcunamanmi, mana israelcunapish Diospajman cutirishcata parlarcacuna. Chaita parlajpica, chai crijcunaca tucuicunami achcata cushicurcacuna. 4 Paicuna Jerusalenman chayajpica, tandanacushca crijcunapish, huillagrichun mingashcacunapish, cunaj yuyajcunapish allimi chasquircacuna. Pablohuan, Bernabehuanca Taita Dios paicunahuan imalla allicunata rurashcatami parlarcacuna.
5 Ashtahuanpish fariseocunapaj yuyaita catijcunapuramanta maijan crijcuna shayarishpaca, cashnami nircacuna:
–Mana israelcuna crij tucujpica, c'aricunataca charishca aicha punta carata p'itichinatajmi. Moisés Mandashcatapish, pajtachichun mandanatajmi– nircacunami.
6 Chashna nijpica, huillagrichun mingashcacunapish, cunaj yuyajcunapish, chai jahua alli yuyarinacungapajmi tandanacurcacuna. 7 Ña unaita rimanacushca q'uipami, Pedro shayarishpa cashna nirca:
–Huauquicuna, cancunallataj yachanguichijmi. Taita Diosca, mana israelcunatapish quishpichingapajmi, alli huillaita paicunamanpish huillachun, ñucataca sarunman agllarca. 8 Tucuicunapaj shunguta rijsij Pai Diosca, mana israelcunatapish chasquishcata ricuchingapajmi, paicunamanpish ñucanchijman shinallataj, jucha illaj Paipaj Espirituta curca. 9 Chashnallataj paicunapish ñucanchij shinallataj cashcata ricuchingapajmi, crijllapi paicunapaj shunguta p'icharca. 10 Chashna cashca jahuaca, ¿ima nishpataj ñucanchij ñaupa yayacunapish, ñucanchijpish mana apai tucushca yugotaca cai crijcunaman apachishunri? 11 Ñucanchijca, mana c'uyaipaj cajpi Apunchij Jesús c'uyashpalla, ñucanchijtapish paicunata shinallataj quishpichij cashcatami crinchij– nircami.
12 Shina nijta uyashpaca, tucuicuna upallashpami Bernabetapish, Pablotapish alli uyarcacuna. Paicunaca, mana israelcunapaj ñaupajpi jatun señalcunatapish, mancharinacunatapish Taita Dios rurachishcatami parlarcacuna. 13 Paicuna ña tucui parlajpica, Jacoboca cashnami nirca:
–Tucui huauquicuna, ñucata uyahuaichij. 14 Taita Dios ima laya mana israelcunatapish agllashpa, Paipaj huahuacunata rurai callarishcataca, Simonllataj ñamari ñucanchijman parlarca. 15 Chashna rurana cashcatamari, Dios ima nishcata huillajcunaca cashna quillcashca:
16 “Chai q'uipa tigramushpaca,
Davidpaj urmashca huasitami cutin allichisha.
Urmashpa siricujtami,
cutin huasichishpa shayachisha.
17 Chashna rurajpimi, tucui shujtaj llajta runacunapish, Mandaj Diosta mashcangacuna.
Tucui llajtacunallatajmi, ñuca shutita apancuna.
18 Ñaupamantapacha ña huillachishpa,
tucui caicunata ruracuj Mandaj Diostajmi chashna nin” nishcami.
19 Chaimanta, ñuca yuyaipica, mana israelcunapish Diosta catisha nijpica, ima chaicunata nishpa, mana p'iñachinachu canchij. 20 Chaipaj randica, paicunamanca: “Rurashcalla dioscunaman ima cushcatapish ama micunguichij, ama huainayanguichij, sipishpa huañuchishca aichatapish, ima yahuartapish ama micunguichij” nishpami, quillcashpa cachana canchij. 21 Chaicunaca ñaupallamantatajmi Moisespaj Quillcapi tiyacun. Chaitaca tucui pueblocunapi tandanacuna huasicunapimi, tucui sabadocuna reźashpa huillancuna– nircami.
Mana israelpura crijcunamanmi quillcata cachashcacuna
22 Jacobo chashna nijpimi, huillagrichun mingashcacunapish, cunaj yuyajcunapish, tandanacushca tucui crijcunapish, tucuicuna alli nishca Barsabás nishca Judasta, Silasta Pablohuan, Bernabehuan Antioquiaman cachangapaj agllarcacuna. 23 Paicunahuanmi, cashna quillcashpa cacharcacuna:
«Huillagrichun mingashcacuna, cunaj yuyajcunami:
Antioquiapi, Siriapi, Ciliciapi causacuj mana israel crijcunataca, ‘¿Allillachu canguichij?’ nipanchij.
24 Caimanta ñucanchijpura maijancuna cancunapajman rishcata uyarcanchijmi. Paicunaca: “C'aricunaca charishca aicha punta carata p'itichinami canguichij, Mandashcatapish pajtachinami canguichij” nishpami, cancunataca muspachigrishcacuna carca. Paicunataca mana ñucanchij cacharcanchijchu. 25 Chaimantami, ñucanchij tucuicuna shujlla yuyai tucushpa, ñucanchijpurallamantataj cai huauquicunataca, ñucanchij c'uyashca Bernabehuan, Pablohuan cancunapajman cachana tucurcanchij. 26 Bernabehuan, Pablohuanmari huañunata yachashpapish, cancunamanca Apunchij Jesucristomanta huillashcacuna. 27 Chaimantami Judastapish, Silastapish ñucanchij yuyarinacushcata ñahui ñahui cancunaman huillachun cachanchij. 28 Jucha illaj Espiritupaj yuyaipipish, ñucanchij yuyaipipish alli yuyachijpimi, cancunataca imata ashtahuan mana mandashun ninchij. Ashtahuanpish, caillatami, yachanataj cajpi quillcashpa cachanchij: 29 Rurashcalla dioscunaman cushcataca ama micunguichij, yahuartapish, sipishpalla huañuchishca aichatapish ama micunguichij, ama huainayanguichij. Caicunata caźushpaca, allitamari ruranguichij. Allilla causapanguichij» nishpa quillcashcatami cacharcacuna.
Cancunataca, tucuipi yalli cashca canman munanchijmi.
30 Ña Antioquiaman chayashpaca, crijcunata tandachishpami chai quillcata curcacuna. 31 Chai quillcata reźashpaca, chashna alli yuyaicunata cushpa cunashcata ricushpaca, tucuicunami achcata cushicurcacuna. 32 Judaspish, Silaspish Dios ima nishcata huillajcuna cashpami, chai crijcunataca, alli catichun achcata cunashpa, sinchi cana yuyaita curcacuna. 33 Ña tauca punllacunata chai crijcunahuan cashpami, paicunata cachajcunapajman tigrashun nircacuna. Chaimantami chai crijcunaca, ‘Sumajta ringuichij’ nishpa cacharcacuna. 34 Shina cajpipish Silasca, chaipi saquirina alli yuyachijpi, chaipi saquirircarajmi. 35 Pablopish, Bernabepish tauca shujtajcunandijmi, chai Antioquiallapitaj, Mandaj Diospaj Shimita yachachishpa, alli huillaitapish huillashpa catircacuna.
Pabloca Bernabehuan llaquirishpami ch'icanyarishca
36 Ña unaita chaipi cashpami, Pabloca Bernabetaca:
–Mandaj Diospaj Shimita sarunman huillamushca pueblocunapi, crijcuna imanalla cashcata jacu ricumushun– nirca.
37 Shina nijpi Bernabeca, Marcos nishca Juantapishmi pushashun nirca. 38 Juan Marcosca, punta cutin huillanaman rishpami, paicunataca Panfiliapi saquishpa tigramushca carca. Chaimantami Pabloca paitaca mana pushasha nirca. 39 Chaimanta rimanacushpa, mana shuj yuyailla tucushpami, raquirinacurca. Chaimantami Bernabeca, Marcosta pushashpa Chipreman barcopi rirca. 40 Cutin Pabloca, Silastami pushana tucurca. Chaimantami crijcunaca, mana c'uyaipajta c'uyaj Mandaj Dios alli pushachun mingashpa cacharcacuna. 41 Paicuna ishquimi Siriapi, Ciliciapi crijcunata ricugrishpa, ashtahuan alli catichun cada pueblopi tandanacushca crijcunata cunarcacuna.


text:
Pakcha
- Kay rimaqa huk sut'ikunayuqmi; Paqcha rikuy.
Qhampu uru, Pakcha (Chinchaysuyu rimaykunapi pakĉa = "kusi-kusi") icha Araknidu (classis Arachnida) nisqakunaqa uchuy uywakunam, sillwichakim, pusaq chakiyuq, ancha k'awchi k'akllachayuq. Aswan pakchakunaqa aycha mikhuqmi.
Kaymi huk palama rikch'aq ñiqikuna:
- Khiki (Acarina) - amaku nisqakunapas
- Awaq uru (Araneae): kusi-kusi, qhampu / apasanka
- Chakisapa uru (Opiliones)
- Sira-sira (Scorpiones)
- Amblypygi
- Palpigradi
- Pseudoscorpionida
- Ricinulei
- Schizomida
- Solifugae
- Uropygi
Hawa t'inkikuna[llamk'apuy | pukyuta llamk'apuy]
- Wikispecies nisqaqa qillqasqa p'anqayuqmi kay hawa: Pakcha


text:
1Kay kamachikuykunatapas unanchaykunatapas qankunaqa tukuy kawsasqaykichis p'unchaykunan hunt'ankichis, ñawpa taytaykichispa Señor Diosnin hap'ikapunaykichispaq qosunkichis chay hallp'api. 2Chaypi tiyaq wikch'unaykichis runakunaqa diosninkutan yupaychanku orqo patakunapi, moqokunapi, askha k'allmayoq sach'a chakikunapipas. Chay cheqaskunatan lliwta thuninkichis. 3Hinallataq altarninkuta, yupaychana saywa ruminkuta, Asera diosankuta, diosninkuq rikch'ayninkunatapas llapanta ñut'uta p'akinkichis, pipas manaña hayk'aqpas chaykunata yuyarinanpaq. 4Qankunaqa manan chay runakuna diosninkuta yupaychanku chay hinatachu Diosniykichis Señor Diosta yupaychankichis. 5Señor Diosmi aylluykichis ukhupi huk cheqasllata akllanqa chaypi payta yupaychanaykichispaq, chaytan yupaychaq rinkichis. 6Apankichistaq ruphachina sacrificiokunatapas, sumaq kawsay sacrificiokunatapas, hinallataq diezmoykichista, ofrendaykichista, Señor Diosman qonaykichispaq prometekusqaykichis ofrendakunata, tukuy sonqo ofrendakunata, wakaykichispa ovejaykichispa ñawpaq wachay uñankunata ima. 7Chaymantataq Diosniykichis Señor Diospa ñawpaqenpi tayta-mama wawakunantin mikhunkichis, tukuy llank'asqaykichismanta kusikunkichis, Señor Diosniykichis saminchaqtin. 8Chaypiqa manan kaypi sapanka ima munasqanchista ruwanchis chay hinatachu ruwankichis. 9Manan chayashankichisraqchu hap'ikapunaykichispaq Diosniykichis Señor Diospa qonasuykichis sumaq kawsana hallp'amanqa. 10Jordanta chimpaspaykichis Diosniykichis Señor Diospa qonasuykichis hallp'ata hap'ikapuqtiykichismi, payqa tukuy awqaykichiskunamanta qespichisunkichis, hinan qankunaqa thak-kaypi kawsankichis. 11Chaymantataq Diosniykichis Señor Diospa payta yupaychanapaq akllakusqan cheqasman tukuy kamachisqayta apankichis: ruphachina sacrificiokunata, sumaq kawsay sacrificiokunata, diezmokunata, ofrendakunata, Señor Diosman qonaykichispaq prometekusqaykichis llapan ofrendakunatawan. 12Hinan Diosniykichis Señor Diospa qayllanpi q'ochukunkichis, qankunapas, churiykichispas, ususiykichispas, qhari kamachiykichispas, warmi kamachiykichispas llaqtaykichispi tiyaq Leví runakunapas, paykunaqa manan qankuna hinachu hallp'ata chaskinqaku. 13Paqtataq munasqaykichis cheqaskunapi Señor Diosman ruphachina sacrificiokunata haywawaqchis, 14mayqen ayllupichus Señor Diosniykichis huk cheqasta akllakunqa chayllapin haywankichis, tukuy kamachisqaykunatapas hunt'ankichis. 15Chaywanpas llaqtaykichispiqa animalkunata nak'akuspaykichis hayk'an munasqaykichista aychanta mikhunkichis, may chhikatachus Señor Dios qosunkichis chayman hina. Chaytaqa pipas mikhullankichismi, ch'uya kaqpas mana ch'uya kaqpas, imaynan tarukata luychuta mikhunkichis hinata. 16Yawarnintan ichaqa ama mikhunkichischu, aswanpas pampaman hich'apunkichis. 17Aman llaqtaykichiskunapi Señor Diospaq t'aqasqaykichis kaqtaqa mikhunkichischu trigomanta, vinomanta, aceitemanta, diezmoykichiskunata, ovejaykichispa wakaykichispa ñawpaq wachay uñankunata, tukuy sonqo ofrendakunata, Señor Diosman qonaykichispaq prometekusqaykichis ofrendakunata, wak ofrendakunatapas. 18Chaykunataqa llank'asqaykichismanta kusikuspan mikhunkichis Diosniykichis Señor Diospa ñawpaqenpi maypichá akllakunqa chay cheqasllapi, churiykichis, ususiykichis, qhari kamachiykichis, warmi kamachiykichis, llaqtaykichispi tiyaq Leví runakunapiwan. 19Paqtataq Leví runakunata tukuy kay pachapi kawsasqaykichis p'unchaykuna qonqawaqchis. 20Diosniykichis Señor Dios prometesqanman hina hallp'aykichista hatunyachiqtinqa, aychata mikhuyta munaspaykichisqa mikhullaychis hayk'an munasqaykichista. 21Diosniykichis Señor Diospa payta yupaychanapaq akllakusqan cheqas tiyasqaykichismanta karu kaqtinqa, paypa qosqasuykichis ovejakunata, wakakunata, nak'akuspa hayk'an munasqaykichista tiyasqaykichispi mikhuyta atinkichismi, kamachisqayman hina. 22Chaytaqa pipas mikhullankichismi ch'uya kaqpas mana ch'uya kaqpas, imaynan tarukata luychuta mikhunkichis hinata. 23Yawartan ichaqa amapuni mikhunkichischu, yawarpiqa kawsaymi kashan, chayrayku ama kawsayta yawartawan mikhunkichischu. 24Aman yawarta mikhunkichischu aswanpas pampamanmi hich'apunkichis. 25Aman yawarta mikhunkichischu, ahinapin qankunapas mirayniykichispas allillan kankichis Señor Diospa munayninta ruwasqaykichismanta. 26Ichaqa Señor Diospaq t'aqasqaykichis ofrendakunatapas, payman qonaykichispaq prometekusqaykichis ofrendakunatapas Señor Diospa akllakusqan cheqasmanmi apankichis, 27chaypitaq Diosniykichis Señor Diospa altarninpi haywankichis ruphachina sacrificiokunata. Haywasqaykichis sacrificiokunaq yawarnintataq altarman hich'ankichis, aychantataq ichaqa mikhuyta atinkichis. 28Tukuy kay kamachisqay simikunata makilla hunt'aychis, hinan qankunapas mirayniykichispas allillanpuni kankichis, Diosniykichis Señor Diospa munayninta chaninta ruwasqaykichismanta. 29Hap'ikapunaykichis suyu runakunataqa Diosniykichis Señor Diosmi wañuchinqa, hinan qankunaqa hap'ikapuspa chaypi tiyapunkichis. 30Paqtataq Señor Diospa paykunata wañuchisqan qhepata qankuna kikiykichis urmawaqchis paykunaq ruwasqanta hina ruwaspa, chayrayku ama diosninkuta yupaychayta yuyaykuspa tapukunkichischu: ¿Imaynatataq paykunari diosninkuta servirqan? nispaqa. 31Aman Diosniykichis Señor Diostaqa imaynatachus chay runakuna diosninkuta servinku chay hinataqa yupaychankichischu, paykunaqa diosninkuta servispankuqa Señor Diospa cheqnisqan tukuy qhellikaqtan ruwashanku, kikin wawankutapas diosninkuman sacrificiota haywaspa ruphachishanku. 32Chayrayku, tukuy kamachisqayman hina ruwaychis, ama chhikallantapas yapaykuspa nitaq pakaykuspa.
Copyright
Learn More


text:
1Chayurá cayta yaćhaycälinayquitam muná. Aw, rasunpa sumä gänaśhwanmi mana jucmanyällal mañacú amcunapïpis, Laodiceacunäpïpis, jinaman imaypis mana lisimäśhancunäpïpis. 2Mañacú juc-yupaylla, juc śhun'ulla cuyanacul, llapallayqui tacyaycälinayquipämi, ñatac Diospa pacäśha willacuynintapis tuquicta sumä mishqui ćhaniyu caśhanta tantiapäcunayquipämi. Chay willacuy quiquin Jesusmari. 3Payćhümi talinchic lluy pacaläśha alli ćhaniyu yaćhaycunactawan tantiaycunactapis. 4Cayta niycälic mayanpis imaymana mishqui limaycunawan mana ingañayalcäśhunayquipämi. 5Masqui quiquí amcunaćhu mana cayalpis, śhun'ú amcunawanmi cayan. Cushicütacmi allin caycälishayquipïwan Jesusman masïsu chalapaculcäśhayquipïta. 6Chayurá Jesusta duyñuyquipäña ćhasquicuyalcal'a payllawanñari cawsapäcuy. 7Allinña sapichacuyä jaćha-yupaypis payćhu sumäpa tacyaycäliy; yaćhachishuśhayquinu-ari walan-walan chalapacuyniqui payćhu masta tacyaycuchun. Jinaman sulpäta ucuypis shimiquipi ama pishichunchu. 8Licaculcay; chay yan'al mana allin mishqui inquitacuynincunallawan'a cuncapi ama chalachicuyalcaychu. Chay yaćhachicuynin manam Jesusninchicpïchu, sinu'a nunacunap custumrillancunapïtam, ñatac cay tutawyayä pachäćhu mandä munayniyücäpïtatacmi. 9Diosñatacmi lluy imanuy caśhantapis camalächicun quiquin Jesusninchicćhu. 10Payćhümi imapapis lluy junta cayalcanqui, jinantin pachäćhu lluy munayniyu puydïtucüpïtapis sumä-sumä mas puydïca cayaptin'a. 11Payćhu capäcuśhayquiwantacmi siñaläśhaña cayalcanqui. Manam nunacunalla siñalal aychallanchicta juluycuśhannüllachu, sinu'a cay aychanchicpa munayninpi julaycamäśhanchiccämi; chaytá Jesusllanchicmari lulaycun. 12Ñatac bawtisacälälil'a paywanmi pampälälisha-yupay capäculanqui; paywantacmi śhalcämuśhapis capäculanqui, Dios jatun munayninwan śhalcachimuśhanman chalapaculcäśhayquipamari. 13Ñatac juchayqui-laycu Diosninchicta mana lisiyalcalmi juc timpućhu'a paypä wañüśha capäculanqui. Cananmi ichá quiquin Dios Jesusninchicpa lluy juchanchicta pampachaycul paywan cuscacta cawsayta uycälishunqui. 14Llapan nimäśhanchicta mana cäsucuy atipaśhanchiccunäpi lluy cäraycamänanchic cäcunätapis lluymi chincachin. Aw, curuśhcäman chacatäśhanwanmi mana caśhanman lluyta muyuycachin. 15Cay Jesuspam Diosninchic binsila cay pachäćhu sumä munayniyu puydïtucuśhäta. Chay curuśhcäćhu binsishanwanmi lluypa puntanćhu prïsu-yupayta uyshulächin. 16Chayurá amañari juccuná niyalcäśhunquichu, imacta micunapäpis, upyanapäpis, fistacunacta licacunapäpis, warda muyuncunaćhu, quillacunaćhu fistacunapïpis. 17Lluy caycuna śhamücäpa aspa llantuyllanmi cayan. Jesusninchicñatacmi ichá quiquin rasu-rasunca. 18Chayurá paypi tuquicta yaćhalpunayquita ama waycachiculcaychu chay mana nunatucü-yupaylla anjilcunäta alawäcunäwan. “Ribilayämanmi” niyalcalpis chaynu cayalcan nunacunallap yaćhayllanwanmi. 19Paycunam cutüśha-yupay Jesusninchicćhu manaña capäcunchu. Ya'anchictam ichá, pay jucllachaycamanchic quiquin aychanña cananchicpä. Umanchicnu cayalmi, lluy jinantin aychanta wiñaycachimanchic, micaycachimanchic, Diospa munayninmannuy lluy tincüninman ćhulaycamäśhanchicwan. 20Jesusninchicman chalapaculcäśhayquiwan'a cay pachäćhu jatun munayniyücäpa wañuśha-yupayñam muyülälinqui. Chayurá ¿imapïtan-nila canan cawsayanqui cay pachäpa nunan-yupaylä imaymana camachicuycunap munayninwan intuchicüśha? 21“Wicta cayta ama yataycuychu, ama micuychu, ama maquiquiwan tupaycuychu” nil camachicuycunacá pasä camacällam; nunacunallap yaćhachishancunallamari canpis. 23Ichaćh niyalcanqui “Caynu allin manchacuywan mana nunatucullal aychanchictapis sumämi sujitachimanchic” nil. Ñatac chay'a mana allin tantiayninchicta munayninchicta manamá rasunpa sujitayta atipanchu.
Copyright
Learn More


text:
1Davidqa sinchi yuyaq runaña kaspanmi churin Salomonta Israel suyuq reyninta churarqan. 2Davidqa Israel suyupi llapan umallikunata, sacerdotekunata, Leví runakunatawanmi huñuykurqan, 3hinaspan Leví runakunata kinsa chunka watayoqmanta wichayman yupachirqan. Chaymi yupaqtinku kinsa chunka pusaqniyoq waranqa qharikuna karqanku. 4Chaykunamantan iskay chunka tawayoq waranqa qharikunata Señor Diospa wasinta sayarichiypi llank'achiqta churarqanku, soqta waranqatataq oficialkunata juezkunata ima churarqan. 5Hinallataq churarqan tawa waranqata punku qhawaqkunata, huk tawa waranqatataq Davidpa qosqan tocanakunawan Señor Diosta yupaychanankupaq. 6Davidmi Leví runakunata t'aqarqan mirayninkuman hina kinsa t'aqata: Gersonpa mirayninta, Cohatpa mirayninta, Merariq miraynintawan. 7Gersonpa mirayninmantan karqan: Laadanpiwan Simeipiwan. 8Laadanpa kinsantin churinkunan karqan: phiwin Jehiel, qatiqnin Zetam, Joelpiwan. 9Simeipa kinsantin churinkunan karqan: Selomit, Haziel, Haranpiwan. Paykunan Laadanpa ayllun umallikuna karqan. 10Simeipa churinkunan karqan: Jahat, Zina, Jeús, Beriapiwan. 11Jahatmi phiwin karqan, chayman qatiqtaq Zina, Jeuswan Beriawanqa manan askha wawayoqchu karqanku, chaymi huk ayllumanña yupachikapurqanku. 12Cohatpa churinkunan tawa karqan: Amram, Izhar, Hebrón, Uzielpiwan. 13Amrampa churinkunan karqan Aaronpiwan Moisespiwan. Aaronqa churinkunapiwanmi Diospaq t'aqasqa karqanku, aswan ch'uya kaqkunata wiñay waqaychanankupaq, Señor Diosman sacrificiota haywanankupaq, Señor Diospa ñawpaqenpi servinankupaq, Señor Diospa sutinpi runakunata saminchanankupaqwan. 14Dios sonqo runa Moisespa churinkunan Leví ayllupi yupasqa karqanku. 15Moisespa churinkunan karqan: Gersonpiwan Eliezerpiwan. 16Sebuelqa Gersonpa miraynin umallin karqan. 17Rehabiaspas Eliezerpa mirayninpi umallin karqan. Eliezerpa churinqa ch'ullallan karqan, Rehabiaspa churinmi ichaqa askha karqan. 18Selomitqa Izharpa miraynin umallin karqan. 19Hebronpa churinkunan karqan: phiwin Jerías, iskaykaq Amarías, kinsakaq Jahaziel, tawakaqtaq Jecamán. 20Uzielpa churinkunan karqan: phiwin Micaía, sullk'akaqtaq Isías. 21Merariq churinkunan karqan: Mahli Musipiwan. Mahliq churinkunan karqan: Eleazar Cispiwan. 22Eleazarpaqa manan churin karqanchu wañukapunankama, ususinkunallan karqan, paykunawanmi Cispa churin primonkunaqa casarakurqanku. 23Musiq churinkunan kinsa karqan: Mahli, Edar, Jeremotpiwan. 24Chaykunan Levipa mirayninmanta karqan, sapanka sutinmantakama yupasqa, taytankuq ayllunpi umalli kasqankuman hina. Iskay chunka watayoqmanta wichaymantaq Señor Diospa wasinpi llank'arqanku. 25Davidqa nirqanmi: Israelpa Diosnin Señormi llaqtanman thak-kawsayta qorqan, pay kikintaq wiñaypaq Jerusalenpi tiyanqa. 26Chaymi Leví runakunaqa Señor Dioswan Tupana Karpata, yupaychanapaq tukuy serviciokunatapas manaña huk cheqasmanta huk cheqasman apanqakuñachu, nispa. 27Chay hinaqa, Davidpa p'uchukay unanchasqanman hinan, Leví runakunaqa iskay chunka watayoqmanta wichayman yupasqa karqanku. 28Paykunaqa Aaronpa mirayninkunatan Señor Diospa wasinpi llank'aysinanku karqan. Paykunan waqaychananku karqan patiokunata, cuartokunatawan, hinallataq Señor Diospaq t'aqasqa serviciokunatapas ch'uyanchananku karqan, wak llank'aykunatapas ruwananku karqan. 29Kaqllataq wakichinanku karqan Diospa ñawpaqenpi churana t'antata, ruru ofrendapaq sumaq hak'uta, mana qonchuyoq llaphllallaña t'antata, hak'uta chapuspa wak t'antatapas, tukuy t'aqa tupuykunatapas yupaykunatapas qhawananku karqan. 30Sapa p'unchaytaq ch'isin-paqar yupaychana wasipi sayaykuspanku Señor Diosta yupaychananku, graciasta qonanku karqan. 31Chay hinallatataq ruwananku karqan ruphachina sacrificiota sapa kuti Señor Diosman haywaspanku samana p'unchaypi, Mosoq Killa Fiestapi, hatun fiestakunapi ima, kamachikuyman hina hayk'achus llank'ananku karqan chayman hina. Chaytan Señor Diospa ñawpaqenpi tukuy tiempo ruwarqanku. 32Chay hinaqa, waqaychanankun karqan Señor Dioswan Tupana Karpata, Ch'uya Cheqastawan, Señor Diospa wasinpipas ayllunku Aaronpa mirayninkunatan llank'aysinanku karqan.
Copyright
Learn More


text:
1
Jesucristo Diosnintsic y runa cangan
1,2Manarä imapis camashga caycaptinnam Tayta Diospa willacuyninta apamog Jesucristoga caycarganna. Imaypitapis jucllayllam Tayta Dioswan cayargan. Y pay Diosnintsicmi. 3Paywanmi Tayta Dios camargan llapan imaycacunatapis. Manam cantsu ni imapis Jesucristuwan mana camanganga. 4Llapan cawagcunapis paypitarämi cawayta chasquiyan. Tayta Diospa alli willacuyninta musyatsicurninmi runacunapä actsinö caycan. 5Tsaynö musyatsicuycaptinpis tsacaychönö jutsallachö cawarninmi runacuna Diosnintsicta chasquiyashgatsu.
6,7Tayta Diosmi acrargan Juan Bautistata Jesucristo shamunanpä cagtana willacunanpä. Pay willacurgan Jesucristuta runacuna chasquicuyänanpämi. 8Waquin runacuna Juan Bautistapä “Tayta Dios cachamungan salvacogmi” nir yarpäyaptinpis manam paytsu cargan salvacogga, sinöga willacogllanmi.
9Jesucristoga cay patsaman shamurgan llapan runacunata Tayta Diospa willacuyninta musyatsicunanpämi. 10,11Jesucristuwan Tayta Dios imaycata camashga caycaptinpis, cay patsaman shamuptin runacuna manam tantiyacuyargantsu ciëlupita shamunganta. Tsaymi mana chasquiyargantsu. 12Waquinmi itsanga Jesucristuta chasquicur criyiyan salvacognintsic canganta. Payta chasquicogcunatam Tayta Dios “Wamräcunanam gamcunaga cayanqui” nin. 13Manam mamanpita yuringanpitatsu Diospa wamrancunaga cayan, sinöga Jesucristuta chasquicuyanganpitam.
14Jesucristoga runaman ticrarmi nogantsicpa rurintsiccunachö cawargan. Paywan purirmi nogacuna musyayargä imaycawan munayyog canganta y cuyamangantsicta. Tayta Diospa japallan tsurinta ricarmi musyayargä Tayta Dios imanö cangantapis. 15Jesucristupämi Juan Bautista willacurgan: “Shamogpä cag salvacogga nogapita mas puëdegmi. Payga manarä noga yuriptïmi imaypitapis caycarganna” nir.
16,17Unay tiempu Tayta Dios tantiyatsiptin sirvegnin Moisesga gellgargan leycunatam. Tsaytanam quiquin Moises runacunata tantiyatsirgan. Señor Jesucristum itsanga cuyamarnintsic tantiyatsimantsic Tayta Dios perdonar salvamänantsicpä cag mushog willacuyninta.
18Manam pipis Tayta Diostaga ricashgatsu. Paytaga ricashga japallan tsurin Jesucristullam. Paypita shamushga carninmi musyatsimantsic Tayta Dios imanö cangantapis.
Jesucristo shamunanpä cagta Juan Bautista willacungan
(Mateo 3.11,12; Marcos 1.7,8; Lucas 3.15-17)
19Jordan mayuchömi Juan Bautista runacunata bautizaycargan. Tsaymanmi Jerusalen marcachö autoridäcuna cachayargan sacerdöticunata y templuchö yanapagnincunata “¿Mä Tayta Dios cachamungan salvacogcush pay?” nir tapuyänanpä. 20Paycuna tapuyaptinnam Juan rasun cagllata willacur nirgan: “Manam nogaga shuyacungantsic salvacogtsu cä” nir.
21Tsaynam yapay tapuyargan: “Tsayöraga ¿pitä canqui? ¿Tayta Diospa unay willacognin profëta Eliascu?” nir.#1.21a Malaquias 4.5 gellganganchö Tayta Dios nirgan salvacog manarä shamuptin unay willacognin Elias cutimunanpä cagtam. Eliaspäwan Juan Bautistapä masta musyanayquipä liyinqui Mateo 11.14; 17.10-13; Lucas 1.17.
Juannam nirgan: “Manam Eliastsu cä”.
Paycunanam yapay tapuyargan: “Tsayöraga ¿unay Moises gellgangannö Tayta Dios cachamunanpä cag profëtacu canqui?” nir.#1.21b Moises ningannö Tayta Dios cachamunanpä cag profëtapä masta musyanayquipä liyinqui Deuteronomio 18.15-19.
Juannam nirgan: “Manam tsaypistsu cä”.
22Tsaynam paycuna niyargan: “Tsayöraga ¿maygantä canqui? Cachayämagnïcunaman cutir willayänäpä niyämay quiquiqui pï cangayquitapis” nir.
23Niptinnam Juan nirgan: “Nogaga unay Isaias gellgangannö willacogllam cä.#1.23 Tsunyag jircachö willacogpä masta musyanayquipä liyinqui Isaias 40.3. Tsaymi cay tsunyagcunachöpis shamog runacunata willacuycä jutsancunata jagiriyänanpä. Tsaynö willacuptïmi listuna caycäyanga salvacog shamogta chasquicuyänanpä”.
24Tsaynö niptinnam Juanta fariseo cagcuna tapur niyargan: 25“Tayta Dios cachamungan salvacog mana caycarga, ni Elias, ni shamogpä cag profëtapis mana caycarga, tsayöraga ¿ima munayyog cayniquiwantä cay runacunata gamga bautizaycanqui?” nir.
26Tsaynam Juan nirgan: “Nogaga bautizaycä yacuwanmi salvacogta chasquicuyänanpä. Payga cay patsaman chämushganam. Peru gamcuna manam tantiyayanquirätsu tsay salvacog pï canganta. 27Poderösu captin nogaga umpuycur maquinta ni chaquinta mutsaycuyllatapis manam puëdïtsu”.
28Juanta tsaynöga tapuyargan Jordan mayupa wac-tsimpan Betaniachö runacunata bautizaycaptinmi.
Jesus shamuycagta Juan Bautista ricangan
29Tsaypita warayninnam Jesus shamuycagta ricaycur Juan Bautista caynö nirgan: “¡Ricayay! Paymi Tayta Dios cachamungan salvamagnintsic. Paymi Pascua fiestachö carnishta wanutsiyangannö wanunga runacuna jutsancunapita perdonashga cayänanpä. 30Paypämi parlargä nogapita mas puëdeg canganta. Manarä noga yuricuptïmi payga imaypitapis caycarganna”.
31“Salvamagnintsicta Tayta Dios cachamunanpä canganta musyaycarpis manarä bautizarga manam nogapis musyargötsu pï cangantapis. Tsaynö captinpis nogaga runacunata yacuwan bautizaycargö salvacog chämuptin chasquicuyänayquipämi. 32,33Salvamagnintsic pï cangantapis musyanäpäga Tayta Diosmi nimargan: ‘Bautizaycaptiqui maygan runapa jananmanpis Espiritu Santo palumanö ratamuptinmi musyanqui cachamungä salvacog canganta. Payga runacunata bautizanga Espiritu Santuwanmi’. 34Tsay nimangannöllam Jesusman Espiritu Santo ratagta ricargö. Tsaymi gamcunata willä Tayta Diospa tsurin canganta”.
Jesuspa punta cag discïpuluncuna
35Warayninnam Jordan mayuchö Juan Bautista ishcag discïpulunwan caycäyargan. 36Tsaynam tsaypa Jesus päsaycagta ricasquir Juan nirgan: “¡Ricayay! Paymi Tayta Dios cachamungan salvamagnintsic” nir.
37Tsaynö ninganta wiyarnam Juanta dejasquirna, ishcan discïpuluncuna Jesusta gatircur aywacuyargan. 38Tsaynam gepan aywagcunaman ticraycur Jesus tapurgan: “¿Maypatä aywaycäyanqui?”
Niptinnam niyargan: “Taytay, ¿maychötä gam tanqui?” nir.
39Jesusnam nirgan: “Acu, aywashun. Regitsiyäshayqui”.
Tsaynam juntuna aywayargan patsaranganyag. Y patsa tardiyaptinnam tsayllachö quëdacuyargan parlacur. 40Juan Bautista ninganta wiyarir Jesusta gatir jucag aywagga cargan Simon Pedrupa waugin Andresmi.#1.40 Tsay ishcag Jesusta gatiragcunaga cayargan Andreswan cay libruta gellgag cag apostol Juanmi.
41Tsaypitanam Andres jinan öra aywacurgan waugin Simonta ashegnin. Tincusquirnam nirgan: “¡Nogacunam Tayta Dios cachamungan salvacogwan tincuyargö!” nir.
42Tsaynam Andres wauginta Jesusman pushargan. Chäriyaptinnam Simonta ricaycur Jesus nirgan: “Gamga Jonaspa tsurin Simonmi canqui. Cananpitaga jutiqui canga Pedrum” nir.
Felipita y Natanaelta discïpuluncuna cayänanpä Jesus acrangan
43Warayninnam Galilea provinciaman aywayta Jesus yarpargan. Tsaynö yarpachacur caycanganchö Felipiwan tincusquirnam nirgan: “Acu, nogawan aywacushun discïpulü canayquipä” nir.
44Betsaida marcapitam Felipega cargan. Tsaychö yuricogmi cayargan Andreswan Pedrupis. 45Jesus tsaynö niptinnam Felipe aywacurgan Natanaelta ashegnin. Tincusquirnam nirgan: “¡Tincusquiyargö Tayta Dios cachamungan salvacogwanmi! Payga Nazaret marcapita Josepa tsurin Jesusmi canä. Paypämi unay Moises y waquin cag profëtacuna gellgayargan cay patsaman shamunanpä cagta. ¡Y chämushganam!”
46Tsaynam Natanael nirgan: “Nazaret marcapitaga ¡imayllatä pipis alli runa cashga!” nir.
Niptinnam Felipe nirgan: “Masqui ¡acu, aywashun reginayquipä!”
47Washa lädunta yaycuycagta ricasquirnam runacunata Jesus nirgan: “Cay runaga mana mantsacuypa parlagmi. Paymi sï, selläma Israel runaga”.
48Tsay ninganta wiyarnam Natanael tapurgan: “Taytay, ¿imanöpatä nogata gam regimanqui?” nir.
Tsaynam Jesus nirgan: “Nogaga musyämi imanö shonguyqui canganta y maychö cangayquitapis. Felipe manarä gayashuptiquim nogaga ricargö hïgus jachapa rurinchö jamaraycangayquitapis”.
49Tsaynö niptinnam Natanael nirgan: “Taytay, Diospa tsurinmi gamga canqui, Israel runacunapa mandacognin nogacuna shuyacuyangä rey” nir.
50Tsaynam Jesus nirgan: “¿‘Hïgus jachapa rurinchömi ricargö’ niycullaptïcu, gam tantiyanqui Tayta Diospa tsurin cangäta? Cananpitaga imaypis mana nunca ricayangayquitam gamcunata ricatsiyäshayqui. 51[¿Yarpäyanquicu unay Jacob suëñuyninchö angelcuna ciëlupita uraycämogta y witsaycagta ricanganta?] Tsayta suëñuyninchö ricarmi Jacob tantiyargan Tayta Dios paywan caycanganta.#1.51 Jacobpa suëñuyninpita masta musyanayquipä liyinqui Genesis 28.10-17. Tsaynömi gamcunapis milagru rurangäcunata ricar tantiyayanqui Dios gamcunawan caycanganta”.


text:
1Chayta nircurga Jesús aywacura nogacuna, discïpuluncunawan Galilea gochrapa wacläcag chimpantam. Chay quiquin gochralatam Tiberias gochra nipäcugsi. 2Achcam runacuna Jesusta gatirapäcura, gueshyagcunata munayninwan cuticächigta ricapäcur. 3Chaura Jesusga jegara juc gotumanmi nogacuna discïpuluncunawan. Jinarcurmi chaychru tayarcayarä. 4Nämi pasay nachrgayämura Pascua nipäcunagä, Israel castacunapa fiestäcuna. 5Jinarcurmi Jesusga achca runa aywamushata rircärirga Felipeta cay nin: “¿Maychrütag cananga rantishun tantata cay lapan runacunapagga?” 6Chaynuy nira: “Mä ¡imaninagshi Felipe!” nirmi. Jesusga musyara shumagmi ima ruraytas. 7Chaura Felipega cay ninmi: “Ishcay pachrac junagchru juc runa gänangansi manam aypanmanchu, cay lapan runacunapagga uchuc uchuclata micayärinanpagsi”. 8Niptinga Simón Pedropa wauguen Andresga cay ninmi: 9“Juc walash caychru charayanmi cebädapita rurasha pichga tantata, ishcay acapa pescäduntawan. Nätan ¿imatag chaylaga caychica runapagga?” 10Niptin Jesusga cay nipäcamanmi: “Tayucurcay nipäcuy runacunata”. Chaura niräriptïga, alisca guewamanmi tayarärin pichga waranganuy olgocuna. 11Chaura Jesusga chay tantacunata charircur nä Tayta Diosta “Gracias” nircurga discïpuluncunatam goräriman. Jinatam nogacunaga aypupäcurä lapan tayarcayagta. Chaynuylam rurara pescäduwansi. Chaytas aypupäcurä lapantam imanuytas munapäcunganpita. 12Chaura nä yamangancama micaräriptinga, discïpuluncunatam Jesusga nipäcaman: “Shuntapäcamuy wac acapa puchushacunata mana pasay usunanpag”. 13Nipäcamaptinga palarärirä chrunca ishcayniyog balay juntatam, chay pichga tantapa puchunta. 14Chaura runacunaga munayninwan chay ruragta ricarärirga “Cayga cayan razonpa Diospa chay willacugninmi ‘Cay pachaman cachramushagmi’ Dios nimanganchim” nipäcura. 15Nätan paytaga “¡Imanaypas aywachishun reyninchi cananpagmi!” nipäcugta tantiarur Jesusga yargorcurmi aywacun mas janaman chaychru japalan cananpag. 16Chaura pacha nä chacanayaptinga, discïpuluncuna uranpapäcurä gochracagmanmi. 17Chaypitam nä chrarpururga yaycarärï büquiman nä chacasha. Jinarcurmi Capernaumman pasayta galayurcayarä, nätan Jesusga manaran chrämuraragchu. 18Chaura galacuyun alisca walyaytam. Jinarcurmi yacu lagyayta galacayamun. 19Chaypitam nä juc lïwa masta aywarayarga ricaparärï Jesusta nä büquicagman yacu jananpa ichriyämugta. Jinarcurmi nogacunaga manchacarärï. 20Chaura payga “Nogam cayä. Ama manchapäcuychu” nirärimanmi. 21Chauraga cushisham yaycarärichï büquiman. Jinarcurmi chrarärï ashcamayla chay Capernaummanga. 22Warantinga chay gochrapa waclacag chimpanchru quëdamusha runacunaga tantiarärinag chay juclay puchurayag büquilawan shapäcamungantam. 23Chauraga Tiberias marcapita juc büquicunash chrarärin Jesús “Gracias” nicuruptin tantata micapäcungan cercanman. 24Chaura runacunaga paycunachru mana Jesussi ni discïpuluncunas capäcungäta tantiarärirga chay büquicuna chragman yaycurcurmi aywacarcämunag Capernaumman Jesusta ashircayar. 25Chaura warantinga nä caylä chimpaman chrarärimurga tincurärin Jesuswanmi. Chaypitam tapurärin cay nir: “Yachrachig, ¿imaytag chraramuray cayman?” 26Nipäcuptinmi Jesusga cay nin: “Razoncagtam nircayag: Gamcunaga ashircayämanqui yamapäcungaycama micarärirmi. Nätan manam munaynïwan imanir rurangätas tantiapäcusha carchu. 27Ama uryapäcuychu caylachru ushacag micuylapagga, antis uryapacuyga imaycamas cawachicug mana ushacag micuycagpag. Chaytaga gopäcushay noga jana pachapita shamusha runam. Chaypagmi nogata Dios cachrayäman”. 28Niptinga tapurärin: “¿Imatatag rurapäcüman, Tayta Dios munanganta rurapäcunäpag?” nir. 29Chaura Jesusga cay ninmi: “Tayta Diosga munayan noga, cachramushanta chrasquicarcämänaytam”. 30Niptin chauraga nipäcura: “¿Ricarcayaptï mas alinninta imatas rurarunquimanchu munayniquiwan chrasquicurcänagpag? ¿Imatatag ruranqui? 31Unay awillunchicuna wac jäpag pampachru micapäcura ‘manä’ ningantam isquirbishachru ningannuysi: Chaura Moisesmi micapäcunanpag chay micuyta gora jana pachapita”. 32Nipäcuptin Jesús nira: “Mayapäcamay shumag: Manam Moiseschu gora chay jana pachapita micuytaga, antis Tayta Diosmi jana pachapita razoncag micuytaga gorcayäshunqui. 33Tayta Dios gopäcushungay micuyga cayan jana pachapita aywamusham. Chayga lapan runatam cawachin”. 34Niptinga cay nirärinmi: “Tayta, chaynuylar gopäcamay chay micuyta”. 35Nipäcuptinmi Jesusga cay nin: “Nogam cayä chay cawachicug micuyga. Nogaman aywamugcagga pisi chrasquimagcagga canga yamangancama micushanuymi imaycamas. Nätan pisi chrasquimagcagga canga yamangancama yacu upyashanuymi imaycamas. 36Nätan ningagnuysi gamcunaga nä manam ‘Diospitachr’ nipäcamanquichu ima rurayagta ricarcayämarsi. 37Pi maysi Tayta Dios gomanganga nogamanmi aywamun. Nätan nogaman aywamugcagtaga manam gargoshagchu washaman. 38Nogaga jana pachapita aywamurä manam shongö munanganta ruragchu, antis cachramagnï munanganta ruragmi. 39Nätan cachramagnï Tayta Diosga munan chay lapan runa gomanganta mana maygalantas ogranätam, jinamanga ushanan junagchru cawacächimunätam. 40Chay cachramagnïga munan pi maysi noga Diospa-mayin cayangäta tantiarur chrasquicarcämänatam, imaycamas ali cawapäcunanpag. Nätan nogam ushanan junagchrüga cawacächimushag”. 41Chaynuypa niruptinga Israel castäcunapa mandagnincuna pengapaytam galacayärin “Nogam cayä jana pachapita aywamusha micuy” ninganpitaga. 42Chauraga cay ninacurcaram: “Cay Jesusga Josëpa churintar. Caypataga mamantas taytantas regueyanchitag. Nätan ¿imanirtag ‘Jana pachapitam aywarayämü’ niyanga?” 43Nircayaptinmi Jesusga nirun: “Ama nä lutanta rimapäcuychu. 44Manam pisi aywamuyta atipanmanchu nogaman, cachramagnï Tayta Dios mana pushamuptinga. Nätan nogaman pushamungancunata ushanan junagchru cawacächimushagmi. 45Diospa unay willacugnincuna isquirbipäcunganchru ‘Diosmi yachrachinga lapan runata’ niyanmi. Chauraga lapan runas chay Tayta Diospita mayacugga, jinaman yachracugga aywamun nogamanmi. 46Manam pisi ricapurachu Tayta Diosta. Ricapuräga Diospita noga aywamushalam. 47Mayacurcay shumag: Pisi nogata chrasquicamagga, nä galayurun Dioswan imaycamas cawaytam. 48Nogam cayä chay imaycamas cawachicug micuyga. 49Unay awillunchicuna chay jäpag pampachru ‘manä’, micugcuna lapanmi wanupäcusha. 50Nätan nogaga rimaparcayag jana pachapita aywamug micuypitam. Chayta pisi micugga manam nä wanungachu. 51Nogam cayä chay jana pachapita aywamusha micuyga. Cay micuyta micugga Dioswanmi imaycamas cawanga. Nätan chay micuy gopäcunagga cayan cuerpümi. Cay cuerpütam goshag cay pachachru lapan runacuna raygo”. 52Chaura Jesús niruptin, Israel castäcunapa mandagcunaga galacayärin quiquincamam cay ninacuyta: “¿Imanaypatag cay runaga gomäshun cuerpunta micunanchipagga?” 53Nipäcuptin Jesusga nin: “Mayapäcamay shumag: Noga jana pachapita aywamushapa cuerpüta mana micapäcurga, nätan mana yawarnïta upyapäcurga wanushanuymi carcayanqui. 54Pisi cuerpüta micugga jinaman yawarnïta upyagga nä cawayan imaycamas Dioswanmi. Paycunatam noga cawacächimushag ushanan junagchru. 55Nogapa cuerpüga razoncag micuymi, nätan yawarnïsi razoncag upyaymi. 56Pi maysi cuerpüta micugga nätan yawarnïta upyagga nogawanmi cayan, nätan nogas paywantan cayä. 57Chay cachramagnï Tayta Diosga imaycamas cawacugmi. Paynuymi nogas cayä, nätan pisi cuerpüta micugga noganuymi cawanga imaycamas. 58Nogam cayä jana pachapita aywamusha micuyga. Cay micuyga manam unay awillunchicuna ‘manä’ ninganta micapäcungannuychu. Paycuna chayta micurayarsi wanupäcusha lapanmi. Nätan pisi cay micuynuysi cayagman yupachicugga cawanga Dioswanmi imaycamas”. 59Caycunatam Jesús yachrachira Israel castäcuna gotucapäcunä wayichru. 60Chay yachrachinganta mayarärirga achcam Jesusta gatiragcuna cay nipäcura: “Cay nimanganchicunataga manam chrasquichwanchu. Nätan shauyalaga manam pisi chrasquinmanpishchu”. 61Nipäcugta tantiarur Jesusga cay ninmi: “¿Piñäcarärichigchu chay rimangäwan? 62Chauraga ¿imanuyrag piñäcarärinquiman, noga jana pachapita shamusha runata unay cangäman jegagta ricaparärimarga? 63Espiritum runataga cawachin. Cuerpuga manam quiquilanga cawanchu. Nätan niyangäta chrasquicugga pisi razonpam cawanga imaycamas. 64Nätan gamcunachru waquinniqui carcayanquiran mana chrasquicamagcuna” ninmi. Jesusga galayunanpita-pacham musyara pïcuna mana chrasquipäcunantas, wanuchipäcunanpag pi reguechinantas. 65Chaura Jesusga yapaytan cay nin: “Chaymi nipäcurag manam pisi aywamunmanchu nogaman, Tayta Dios mana pushapäcamushuptiquiga” nin. 66Niruptin, Jesusta gatiragcunaga achcam aywacurcasha, manam nä puripäcurapishchu paywanga. 67Chauraga chay chrunca ishcayniyog discïpuluncunatam tapuräriman: “¿Gamcunas aywacuytachu munarcayanqui?” 68Nipäcamaptinmi Pedro nipäcungä Simonga cay nin: “Munayniyog, ¿pimantag aywapäcushag? Gamga rimaparcayämanqui imaycamas Dioswan cawaypitam. 69Nogacunaga nämi chrasquicurcasha capäcug. Nätan musyarcayämi Diospita gam shamusha cangaytas”. 70Niptin Jesusga nipäcaman: “Nogam acrapäcurag gamcuna, chrunca ishcayniyogta, nätan gamcunapita jucga cayan Asyagpam”. 71Chaynuypa Jesús rimara Simonpa churin Judas Iscariotepitam. Paymi casha chay chrunca ishcayniyogpita Jesusta wanuchipäcunanpag reguechig.
Copyright
Learn More


text:
1Chaymantataq llapan Judá suyu runakunaqa Uziasta reyta churarqanku taytan Amasiaspa rantinpi, Uziasqa chunka soqtayoq watallayoqmi karqan. 2Payqa taytan wañukapusqan qhepatan Elat llaqtata Judá suyuman kutichipuspa wakmanta sayarichirqan. 3Uziasqa chunka soqtayoq watayoq kashaspanmi kamachikuyta qallarirqan, Jerusalenmantataq phisqa chunka iskayniyoq watata kamachikurqan. Maman Jecoliasqa Jerusalén llaqtayoqmi karqan. 4Uziasqa Señor Diospa munayninman hinan ruwarqan, imaynatachus taytan Amasías ruwarqan hinata. 5Payqa Zacariaspa tukuy kawsasqan p'unchaykunapin Diosta servirqan, Zacariasmi Uziasmanqa Dios manchakuyta yachachirqan. Señor Diosta Uzías servishallaqtinqa, allintan Señor Diosqa payta yanaparqan. 6Uziasmi Filistea runakunawan maqanakuq rirqan, hinaspan Gat llaqta perqata, Jabnia llaqta perqata, Asdod llaqta perqatawan thunirqan. Chaymantataq Filistea suyupi Asdod hap'iypi llaqtakunata wakin llaqtakunatapas wakmanta sayarichirqan. 7Diosmi payta yanaparqan Filistea runakunata, Gur-baalpi tiyaq Arabe runakunata, Meún runakunatapas atipananpaq. 8Amón runakunataq contribucionta Uziasman pagarqanku. Chaymi Uziasqa ancha hatun atiyniyoq kapurqan, mentasqa kasqanpas Egipto qorpakamaraqmi uyarikurqan. 9Uziasqa allin perqasqa torrekunatan sayarichirqan Jerusalenpi Esquina Punku patapi, Wayq'o Punku patapi, llaqta perqa muyurina patapi ima. 10Hinallataq campopipas torrekunata sayarichirqan. Shefela moqo-moqopi pampakunapiwanmi askha uywan karqan, chaymi unu p'uytukunata askhata t'oqorqan. Uziasmanqa chakra llank'anan gustarqan, chaymi orqo-orqokunapi allin hallp'akunapi runankunaqa uvas chakrakunapi wak chakrakunapipas llank'arqanku. 11Uziaspaqa kallarqantaqmi allin wakichisqa awqa-tinkuyman riq ejerciton. Reypa yuyaychaqnin Hananiaspa kamachisqan ruwaq reypa qelqaqnin Jeielpiwan oficialnin Maasiaspiwanmi soldadokunata t'aqa-t'aqata huñuqku. 12Llapan ayllukunaq umallinkunan karqan iskay waranqa soqta pachak allin maqanakuq qharikuna. 13Paykunan kamachirqan kinsa pachak qanchis waranqa phisqa pachaknin allin maqanakuq soldadokunata. Ahinapin allin atiyniyoq ejército karqan rey Uziaspa awqankunawan maqanakunankupaq. 14Uziasqa chay llapa ejercitomanmi qorqan escudokunata, lanzakunata, cascokunata, qhasqo unkukunata, wach'inakunata, warak'akunatawan. 15Jerusalenpitaq wach'ina maquinakunata ruwachirqan, chay maquinakunataqa allin yachaysapakunan chayllaraq kamarirqanku. Churarqankutaq torre patakunaman, perqa muyurina patakunamanwan wach'ina wach'iqpaq, hatun rumikuna warak'aqpaq ima. Uziastaqa Diosmi anchatapuni yanaparqan ancha atiyniyoq kanankama, chaymi hinantinpi mentasqa kapurqan. 16Allin atiyniyoq kaspantaq Uziasqa sinchitapuni hatunchakurqan, chay hinapin waqllipurqan. Diosnin Señor Dios contra sayarispanmi, payqa yupaychana wasita haykurqan incienso altarpi inciensota q'apachiq. 17Chaymi sacerdote Azariasqa Señor Diospa pusaq chunka sacerdotenkunapiwan qhepanta haykurqanku, paykunaqa mana manchakuq allin qharikunan karqanku. 18Hinaspan rey Uziasta sut'inta nirqanku: –¡Yaw, Uzías! Señor Diosman incienso q'apachiyqa manan qanmanchu tupasunki, aswanpas Aaronpa miraynin sacerdotekunallamanmi, paykunan Señor Diosman inciensota q'apachinanpaq t'aqasqaqa. ¡Lloqsiy kaymanta! Huchallikunkin chayta ruwaspa, Señor Diosqa manañan saminchasunkimanchu, nispa. 19Hinan Uziasqa incienso q'apachina hap'intin phiñakuspa rawrarirqanraq. Incienso q'apachina altar qayllapi sacerdotekunapaq phiñakushaqtintaq, mat'inpi lepra onqoy rikhurirqorqan. 20Uma sacerdote Azarías llapan sacerdotekunapiwan payta qhawariqtinkutaq, Uziasqa mat'inpi lepra onqoyniyoq kapushasqa, chaymi usqhaylla lloqsichimurqanku. Uzías kikinmi usqhaylla lloqsimurqan Señor Diospa muchuchisqanta reparakuspa. 21Ahinapin rey Uziasqa wañunankama lepra onqoyniyoq kapurqan, chaymi sapaq wasipi t'aqasqa tiyarqan, Señor Dios yupaychana wasiman haykuyninqa hark'asqan karqan. Rantinpiqa churin Jotammi palaciopi tiyarqan, kamachirqantaq Judá suyu runakunata. 22Uziasmanta wakin willakuykunaqa qallariymanta tukukuykama Amozpa churin Profeta Isaiaspa Qelqanpi qelqasqan kashan. 23Karqanmi reykunaq hallp'an ayakunata p'ampanapaq, Uzías wañupuqtintaq chaypi p'ampapurqanku, kay hinatan yuyaykurqanku: Payqa lepra onqoyniyoqmi karqan, nispanku. Chay cheqasmi kasharqan ñawpa taytankuq aya p'ampanan qayllapi. Chay qhepatataq churin Jotam rantinpi kamachikurqan.
Copyright
Learn More


text:
1Ñoqa Pablon, Silvanopiwan Timoteopiwan kay cartata Tesalónica llaqtapi kashaq iglesiaman qelqamuni. Qankunaqa Dios Yayawan Señor Jesucristopiwanmi hukllachasqa kashankichis: Dios Yayanchis Señor Jesucristopiwan anchata khuyapayasunkichis thak-kaytapas qosunkichis. 2Llapaykichismantan Diosman graciasta qollaykupuni, mañakuyniykupipas qankunamantaqa yuyarikullaykupunin. 3Dios Yayanchispa ñawpaqenpin yuyarillaykupuni ancha hatun iñiywan ruwasqaykichismanta, munakuywan llank'asqaykichismanta, Señorninchis Jesucristopi ancha pacienciawan suyakuyniykichismantapas. 4Wawqe-panaykuna, Diosmi munakusunkichis, yachaykutaqmi paypa akllakusqan kasqaykichistapas. 5Cristomanta allin willakuyniykutan willarqaykichis, manan runaq simillanwanchu, aswanpas atiywanmi Santo Espirituq kallpachasqan mana iskayrayaspa willarqaykichis. Allintataqmi yachankichispas imaynatachus qankuna ukhupi allinniykichispaq kawsasqaykutapas. 6Qankunaqa ñoqaykumantan yachaqakurqankichis, hinallataq Señormantapas, hinaspan sinchita ñak'arishaspaykichispas Diospa siminta chaskirqankichis Santo Espirituq kusikuy qosqanwan. 7Chay hinapin Macedonia provinciapipas Acaya hap'iypipas llapa iñiqkunaq yachaqakunankupaq hina karqankichis. 8Qankunan Señorpa simintaqa mast'arirqankichis, manan Macedoniallapichu manataq Acayallapichu, aswanpas tukuy hinantinpin Diospi iñisqaykichisqa uyarikurqan, chaymi manaña imapas rimarinaykupaq kanñachu. 9Paykuna kikinkupunin willakunku imaynatachus ñoqaykuta chaskiwasqaykikuta, imaynatachus idolokunata saqepuspa Diosman kutirikusqaykichistapas, kawsaq cheqaq Diosta servinaykichispaq. 10Willakullankutaqmi wañusqanmanta Diospa kawsarichimpusqan hanaq pachamanta hamuq Diospa Churin Jesusta suyakushasqaykichistapas, Jesusmi hamushaq manchay ñak'ariymanta qespichiwaqninchisqa.
Copyright
Learn More


text:
1Éfeso marcaçhu irmänucuna, nuwa Pablo cartacallämü. Tayta Diosninchi camacächiptin, Washäcuj Jesús caçhacamaptin, shiminta willapäcur puriycä. Jamcuna Tayta Diosninchipa wawan caycanqui. Llapan shunguyquiwan Washäcuj Jesúspa shimintapis çhasquicushcanqui. 2Tayta Diosninchipis, Taytanchi Jesucristupis yanapayculläshunqui, allilla cawanayquipaj. 3Tayta Diosninchita alliman çhurayculläshun. Payga Taytanchi Jesucristupa Taytan. Paymi Washäcuj Jesústa caçhamusha. Washäcuj Jesúsna Tayta Diosninchi camashanta shungunchiçhu camacächin. Maquinçhu cawaptinchi, sumaj yanapaycämanchi. 4Cay pachata mana camallarsi, Tayta Diosninchi mayna acracamashcanchi Washäcuj Jesúspa maquinçhu cawananchipaj. Acracamashcanchi shungun munashannuylla cawananchipaj, ima juchatapis mana aparicunanchipaj. 5Llaquipämashpanchi unaypita-pacha acracur wamrachacamashcanchi nuwanchi-raycur Washäcuj Jesús shamuyninpa. Shungun munashanman llapanpis tincuran. Yarpashannuylla camacaran. 6Tayta Diosninchi sumaj llaquipämashpanchi Cuyay Wawanta caçhamushanpita alliman çhurayculläshun. 7- 8Ima alliraj Jesús nuwanchi-raycur wañuyman çhayasha. Cananga jucha aparicuypita jishpichimashcanchi. Juchanchitapis llapantana jungasha. Mana yarparannachu. Tayta Diosninchi sumaj-sumaj llaquipämanchi. Chaymi llapantapis tantiyachimanchi. 9Quiquin munarmi, shungullançhu yarparashantapis tantiyachimashcanchi. Washäcuj Jesús shamuyninpaj Tayta Diosninchi unaypita-pacha yarpashan camacasha. 10Jitashan junaj yarpashanta camacächisha. Tayta Diosninchi yarparan: ‹‹Jesúspa maquinmanmi janaj pachatapis, cay pachatapis çhurashaj. Llap-llapanta maquinman çhurashaj›› nir. 11Nuwanchitapis unaypita-pacha acracamashcanchi Washäcuj Jesúspa maquinçhu cawananchipaj, irinsanchitapis çhasquinanchipaj. Yarpashantapis, shungun munashantapis quiquin Tayta Diosninchi camacächin. 12Acracamänanchipaj camacaycachiptin, payllata llap-llapanchi alliman çhurashun. Puntata camacächisha nuwacunaraj Washäcuj Jesúspa shiminta çhasquicunäpaj. Israel marca-masintï unaypita-pacha Washäcujta shuyashcä. 13Cananga jamcunapis Washäcuj Jesúspa maquinçhu cawarcaycanqui. Washämänanchi-raycur wañuyman Jesús çhayashanta willapäshuptiqui, llapan shunguyquiwan çhasquicushcanqui. Wiyacuptiqui, aunishannuylla Espíritu Santu maquinçhu puriycächishunqui. Chaynuypa Tayta Diosninchipa wawan cashayqui musyacan. 14Espíritu Santupa maquinçhu cawar, Tayta Diosninchipa wawan cashanchita musyanchi. Wawan car alli cawayman çhuramaptinchi, irinsanchitapis çhasquishunpaj. Munayniyuj cashanpita llap-llapanchi payllatam alliman çhurashun. 15Ima allish Tayta Diosninchipa maquinçhu cawarcaycanqui. Mayashcä Jesúspa shiminta llapan shunguyquiwan çhasquicushayquita, irmänu-purapis alli ricanacushayquita. 16- 17Chaymi nuwapis Tayta Diosninchita mañacur, mayganiquitapis mana jungajchu. Jamcunata ricsishajpita sumaj cushicü. Llapaniquipämi mañacuycä. Tayta Jesucristuta caçhamuj Tayta Diosninchita mañacuycä Espíritu Santu alli yarpayta jushunayquipaj, imatapis tantiyachishunayquipaj. Payga Tayta Diosninchipa shungun yarpashanta sumaj tantiyachishunquipaj. 18Yarpashan shunguyquiman çhayanman. Tayta Diosninchi acracamashcanchi wawan cananchipaj. Wawan car, llapanchi irinsanchitapis çhasquicushunpaj. Irinsanchiga sumaj-sumaj allim. 19Maquinçhu cawashanchipita Tayta Diosninchi munayniyuj cashpan sumaj yanapämanchi. 20Sumaj munayniyuj cashpan Washäcuj Jesústa wañuchish captinpis, cawarachimuran. Jinarcur janaj pachaçhu mandäshinanpaj dirïcha-caj lädunman jamachiran. 21Jesús maquinçhu purichin llapan auturdäcunatapis, munayniyujcunatapis. Cay pachaçhüpis, janaj pachaçhüpis Jesúsman pipis mana tincunchu. Payga imaypis llap-llapanpita mas munayniyuj. 22Tayta Diosninchi Jesúspa maquinman llap-llapantapis çhurasha. Jutucaj irmänucunata ricananpäpis Jesústa çhurasha. 23Cananga warmi runanpa maquinçhu cawashan-jina Jesúspa maquinçhu cawanchi. Jesús cawachimaptinchiraj, cawanchi.
Copyright
Learn More


text:
1Pascua aniversario chaycämuptinmi tsaytsica runacuna Jerusalencho juntacargan. Jesuswan atsca runacuna tutapita-patsa captinmi mandag cüracuna y Moisés escribishganta yachatsegcuna Jesusta prësu tsariyta mantsacärergan. Tsaymi wilanacärergan walcala runa cashgan höra Jesusta prësu tsariycatsir wanutsinanpag. 3Tsaynog yarparcaycaptinmi Satanás yaycorgan Judas Iscariotipa shongunman. Judaspis Jesuspa apostolninmi cargan. 4Paymi mandag cüracunaman y templo täpag wardiacunapa mandagnincunaman aywaycur caynog nergan: “Jesusta prësu tsariyta munaptiquega cutimur wilashayqui runacuna mana cashgancho Jesús imay caycashgantapis.” 5Tsaynog niptinmi cushicärishpan parlapäcorgan Judasta pägananpag. 6Tsaynog wilanacurcurmi Judas yarpachacorgan imay höra wilacog cutinanpagpis. 7Levadüraynag Tantata Micunan aniversario y Pascua aniversariupis galaycunan junagmi Israel runacuna templucho carnishta pishtapäcog. 8Tsaymi Jesús cachargan Pedruta y Juanta caynog nishpan: “Pascua cënayta micunantsipag camaricamuy.” 9Tsauraga paycuna taporgan: “¿Maychötag camaripäcamushag, tayta?” nishpan. 10Tsaynog niptinmi Jesús caynog nergan: “Marcaman chayarnami tincupäcunquipag juc runa puynuwan yacuta apaycagwan. Tsay runapa guepalanpa aywapäcunqui hasta may wayimanpis chayananyag. 11Tsaychömi wayiyogta caynog nipäcunqui: ‘¿Mayninchöshi cuarto caycan discïpuluncunawan Pascua cënayta Jesús micunanpag?’ 12Tsaynog niptiquimi pay ricatsishunquipag altuscho pitsapacushga jatun cuartuta. Tsay cuartucho cënayta camaricärinqui micunantsipag.” 13Tsaymi paycuna aywar taripäcorgan Jesús nishgannogla. Tsaychömi camaripäcorgan Pascua cënayta. 14Tsauraga cënay höra chayaptinnami apostolnincunawan Jesús jamacorgan micapäcunanpag. 15Tsaychömi Jesús caynog nergan: “Pascua aniversario cënayta gamcunawan micur cushicömi. Manarag wanurmi gamcunawan cay cënayta micuyta munargä. 16Mananami cay cënayta micushagnatsu Tayta Diosnintsipa naupancho micunantsiyag.” 17Tsaynog nircushpanmi vïnuyog väsuta aptarcushpan Tayta Diosta manacur agradëcicorgan. Nircur apostolnincunata macyashpanmi caynog nergan: “Caypita lapayqui upupäcuy. 18Yapayga manami vïnuta upushagnatsu Tayta Diospa naupancho upunantsiyag.” 19Tsaynogpis tantata aptarcur Tayta Diosta manacur agradëcicorgan. Nircurnami paycunata paquipargan caynog nishpan: “Cay tantaga cuerpömi caycan. Cay tantata micur imaypis yarpapäcunqui gamcuna-raycu wanushgäta.” 20Tsaynoglami cënayta usharcur vïnuyog väsuta aptarcur caynog nergan: “Cay vïnuta upur tantyacäriy yawarnëta jichar gamcuna-raycu wanushgäta. Tsaynog wanuptëmi Tayta Diosnintsi mushog conträtuta ruranga chasquicamagcunata perdonananpag. 21Conträman entregamänanpag cag runapis nogantsiwanmi cay mësacho caycan. 22Tayta Diospa palabrancho escribiraycashgannogla fiyupa nacar wanunäpagmi caycä. Nogata entregamag runami itsanga juicio final junag pasaypa laquicongapag. Payga ama yurinmanpistsu cargan.” 23Tsaynog niptinmi jucnin jucninpis apostolnincuna tapunacärergan: “¿Maygantsirag tsay entregag caycantsi?” nishpan. 24Tsaypitami mandag cayta guechunacur apostolcuna rimanacuycargan. 25Tsaynog rimanacuptinmi Jesús caynog nergan: “Nación mandag reycuna mandag cayninman atiënicuycurmi runacunata mandan. Tsaynog mandaptinpis: ‘Ali runami payga’ nipäcun. 26Gamcunaga manami tsaynog canquimantsu. Tsaypa trucanga waquin runacunapita más ali ricashga cayta munarga runa mayiquita ashmaynogla yanapay. 27Musyapäcunquimi mësacho patrón micuptin ashmaynincuna sirvishganta. Nogaga ashmaynoglami gamcunapag caycä. Tsaymi gamcunapis ashmaynogla canquiman. 28“Ima nacaycho captëpis gamcuna nogawanmi imaypis cashcanqui. 29Tsaymi gamcunata churashayqui mandag canayquipag, Taytä nogata mandag canäpag churamashgannog. 30Tsaymi mandashgä cagcho gamcuna nogawan micunquipag y upunquipag. Tsaynogpis lapan runacunata juzgaptëmi gamcunapis cada ünuyqui juc trönucho jamanquipag chunca ishcay (12) castapita mirag Israel mayintsicunata juzganayquipag.” 31Tsaypitami Jesús caynog nergan: “Simón, Satanasmi Tayta Diosnintsita manacushga gamcuna lapayqui cacharimänayquipag. 32Tsaynog captinpis gampag Tayta Diosta manacushcä Satanás munashganta ruratsishuptiquipis Tayta Diosnintsiman yapay shumag yäracunayquipag. Yapay yäracurnami apóstol mayiquicunata shacyätsinqui paycunapis nogaman shumag yäracamänanpag.” 33Tsaynog niptinmi Pedro caynog nergan: “Carcilman apashuptiquipis gamwanmi aywashag, tayta. Gamta wanutsishushpayquega nogatapis wanutsimätsun.” 34Tsauraga Jesús caynog nergan: “Pedro, canan tsacay gällu manarag cantaptinmi quimsa cuti reguimashgayquita ñëgamanquipag.” 35Tsaypita apostolnincunata Jesús taporgan: “Guellayniynagta, jacuynagta y llanquiynagta wilacärinayquipag cachaptë ¿imalapis pishëshorgayquicu?” Tsauraga paycuna nipäcorgan: “Manami imapis pishëmargantsu, tayta.” 36Tsaynog niptinmi Jesús nergan: “Tayta Diosnintsipa palabrancho caynog nirmi escribiraycan: ‘Jutsasapa runatanogpis runacuna payta ricashga.’ Tsay escribiraycashganga nogapitami niycan. Cananpitaga wilacog aywar jacuyquitapis guellayniquitapis apanqui. Espädayqui mana captenga punchuyquita ranticuycur espädata rantipäcuy.” 38Tsauraga discïpuluncuna nipäcorgan: “Caycho caycan ishcay espädacuna, tayta.” Niptin Jesús nergan: “¡Imata niycashgätapis manami tantyamanquitsu!” 39Tsaypitami Jesús aywargan cadala aywashgannog Olivos lömaman discïpuluncunawan. 40Tsayman chayaycurnami discïpuluncunata caynog nergan: “Punushgayquipita ricchayna. Diosta manacäriy Satanasta mana cäsupänayquipag.” 41Tsaynog nircushpan más washa läduman aywargan Tayta Diosta manacunanpag. Tsaychönami gongurpacuycur Tayta Diosta manacorgan caynog nir: 42“Papá, nacanäpag caycashgäpita salvaycalämay. Itsanga noga munashgänöga ama catsuntsu, sinöga gam munashgayquinog cayculätsun.” 43[Tsaynog laquicur manacuycaptinmi juc ángil yuriparcur shacyätsergan nacananpag captinpis mana mantsacunanpag. 44Tsaynog pasaypa laquicur Jesús lapan shongunwan Tayta Diosta manacuycaptinmi südayninpis yawarnograg pampaman jutorgan.] 45Tayta Diosta tsaynog manacushganpita discïpuluncuna cagman cutiycur Jesús tarergan laquicuypita punucashga carcaycagta. 46Tsauraga Jesús caynog nergan: “¿Imanirtag punurcaycanqui? Sharcurcur Tayta Diosta manacäriy Satanasta mana cäsupänayquipag.” 47Tsaynog parlaycaptinragmi Judas Iscariote chayargan atsca runacunata pushashga. Judasga Jesuspa discïpulunmi cargan. Nircurnami Jesusman witiycur payta mutsargan. 48Tsauraga Jesús caynog nergan: “Judas, conträman entregamänayquipag ¿imanirtag nogata mutsamanqui?” 49Tsaymi Jesusta prësu apacunanpag cashganta tantyashpan discïpuluncuna caynog taporgan: “Tayta, ¿wanutsipäcushagcu paycunata?” 50Tsaynog nir juc discïpulun más mandag cürapa ashmayninpa derëcha cag rinrinta espädanwan roguriycorgan. 51Tsaymi Jesús nergan: “¡Tsaytaga ama ruraytsu!” Nircur tsay ashmaypa rinrinta yataycur aliyätsergan. 52Jesusta prësu apananpag shamogcuna cargan mandag cüracuna, templo täpag wardiacunapa mandagnincuna y Israel mayor runacunapis. Paycunatami Jesús caynog nergan: “¿Imanirtag suwa captënogpis gamcuna shamushcanqui espädayquiwan y garrotiquiwanpis prësu tsarimänayquipag? 53Nogaga waran waranmi gamcunawan templo patiucho caycargä. ¿Imanirtag tsaychöga prësu mana tsarimargayquitsu? ¿Imanirtag Satanaspa munayninta rurar prësu tsarimänayquipag cananrag shapäcamunqui?” 54Tsauraga Jesusta prësu tsarircur apapäcorgan más mandag cürapa wayinman. Payta prësu apacuptinmi Pedro caru guepalanta aywargan. 55Tsaymi sawan rurincho ninata ratarcatsir runacuna mashacuycargan. Tsayman yaycurirmi Pedrupis paycunawan mashacuycargan. 56Tsaymi juc ashmay warmi, Pedro mashacuycagta ricaycur caynog nergan: “Cay runapis Jesuswanmi purergan.” 57Tsayta mayaycurmi Pedro nergan: “Nogaga payta manami reguëtsu.” 58Maylantanami juc runapis payta ricaycur nergan: “Gampis paywan puregmi caycanqui.” Niptinmi Pedro nergan: “Nogaga manami paywan imaypis purishcätsu.” 59Tsaypita juc höratanog jucna nergan: “Rasunpami cay runaga paywan caycargan. Galilea runami canpis.” 60Tsaynog niptinmi Pedro nergan: “¡Manami musyätsu imapita parlaycashgayquitapis!” Pedro tsaynog niycaptinmi gällu cantarcorgan. 61Tsauraga Jesús ticraycur ricäriptinmi Pedro yarparcorgan Jesús caynog nishganta: “Manarag gällu cantaptinmi quimsa cuti reguimashgayquita ñëgamanquipag.” 62Tsaymi Pedro wagtaman yargurir pasaypa laquicushpan maquinta chogpacurcur wagargan. 63Tsaypitanami prësu tsararag runacuna asipashpan Jesusta magapäcorgan. 64Nawinta vendarcur lagyapäcorgan caynog nir: “¡Mä nimay! ¡Pitag lagyashushcanqui!” 65Tsaynog nir tucuyta ashlipäcorgan. 66Patsa wararcuptinnami Israel mayor runacuna, mandag cüracuna y Moisés escribishganta yachatsegcunapis juntacargan. Tsayman apaycurmi Jesusta tapupäcorgan caynog nir: 67“Mä wilapäcamay. ¿Rasunpacu Tayta Diosnintsi cachamushgan Cristo caycanqui?” Tsauraga Jesús caynog nergan: “ ‘Cristumi caycä’ niptëpis ni imanogpa tantyatsiptëpis gamcunaga manami criyipäcamanquitsu. 69Cananpitaga noga caycäshag munayniyog Tayta Diosnintsipa derëcha cag naupanchömi.” 70Tsaypita lapan autoridäcuna tapupäcorgan: “Tsauraga ¿Diospa tsurincu caycanqui?” Tsaynog niptinmi Jesús nergan: “Gamcuna nishgayquinoglami caycä.” 71Tsauraga paycuna nipäcorgan: “Quiquinpis Diospa tsurin caycashganta niycämaptintsega ¿imapagnatag más testïgutapis ashishun? Tsaynog Dios-tucushganta niycämaptintsega ¡wanutsishga catsun!”
Copyright
Learn More


text:
1Kunanqa tapukuni: Diosqa ayllunta qhesachanchu? Ni imarayku. Noqapis israelita kani, Abrahampa mirayninmanta, Benjamín ayllumantataj. 2Diosqa ayllunta mana qhesachanchu, imaraykuchus ñawpajmantapacha paykunata rejsikorqa. Chayrí, manachu yachankichej Diosmanta Qhelqasqapi imatachus Eliasmanta nisqanta? Payqa Israelpa contranta Diosman willakuspa, nisqa: 3Señor, profetasniykita wañurachinku, altaresniykitapis urmarachinku, noqallaña qhepakuni; kunanrí noqatañataj wañuchiwayta munashanku, nispa. 4Chantá, Dios ima nintajri? Qanchis waranqa runasta t'aqakuni, pikunachus Baal lantiman mana qonqorikojkunata, nispa. 5Ajinallatataj kay p'unchaykunapipis israelitasmanta pisi runaslla puchunku, Diospa qhasilla k'acha yanapayninman jina ajllasqa. 6Sichus Diospa qhasilla k'acha yanapayninrayku ajllasqa kanku chayqa, manaña ruwasqasninkuraykuchu. Manachus jina kanman chayqa, Diospa qhasilla k'acha yanapaynenqa manaña qhasillachu kanman. 7Chantá imanantajri? Israelitasqa imatachus mask'asqankuta mana tarerqankuchu. Pikunatachus Dios ajllakorqa, chaykunalla chayta tarerqanku. Chay ujkunaj sonqosninkutaj rumiyachisqa karqanku. 8Diosmanta Qhelqasqapi nin: Diosqa paykunaj yuyayninkuta tunuyacherqa; ajinapi ñawisninku mana rikunchu, nitaj ninrisninku uyarinchu kunan p'unchaykama, nispa. 9Davidpis nillantaj: Jatun mikhuyninkupis paykunapaj tojlla kachun, ch'ipataj urmanankupaj, misk'anataj chaypi misk'akunankupaj, jasut'isqataj kanankupaj. 10Ñawisninkupis laqhayachun ama rikunankupaj, jinallataj wasasninkupis k'umpuyasqa kachun wiñaypaj, nispa. 11Ujtawan tapukuni: Israelitasqa ujtawan mana sayariyniyojtachu misk'aspa urmarqanku? Ni imarayku. Astawanqa paykuna mana kasusqankurayku salvacionqa mana judío kajkunaman jamorqa, israelitasta celosachinampaj. 12Chay mana kasusqankuchus kay pachaj allinnimpaj karqa, urmasqankutajchus mana judío kajkunajpa allinnimpaj karqa chayqa, may jina allinrajchus kanqa tukuy judíos Diosman kutirikunankoqa. 13Qankuna mana judío kajkunaman parlashaykichej, mana judío kajkunaman kachasqa apóstol kasqayrayku. Chayrayku Diospaj chay ruwanaytaqa allimpaj qhawachini. 14Ichachus ajinapi celosachiyman yawar masisniyta, paykunamanta wakillampis salvacionta tarinankupaj. 15Sichus paykuna qhesachasqa kasqankurayku waj runas Dioswan allinyachisqa karqanku chayqa, imayna kusiypunitaj kanqa Diosman kutirikojtinkuri? Chayqa wañusqamantañapis kawsarimuy jina kanman. 16Sichus ñawpajta llojsimoj t'anta Diospaj t'aqasqa chayqa, tukuynin masapis Diospaj t'aqasqallataj. Ajinallataj sichus sach'aj saphisnin allin kanku chayqa, tukuynin ramasnimpis allillantaj kanku. 17Wakin judiosqa olivo sach'aj ramasnin jina k'uturasqa karqanku. Qanqa k'ita olivo kashaspa, chay k'uturasqasman t'inkisqa karqanki, chaynejta sumaj olivoj saphinmanta kawsayta paykunawan khuska ch'onqanaykipaj. 18Kunanqa ama runaykachaychu k'uturasqa ramaspa contranta. Sichus qan yuyakunki paykunamanta aswan allin kasqaykita chayqa, allinta kayta yachay: Mana qanchu saphita kawsachinki, astawanqa saphi qanta kawsachisunki. 19Manachayqa ninkichari: Wakin ramas k'uturasqa kasqanku, noqaqa chay olivoman t'inkisqa kanaypaj, nispa. 20Arí, paykunaqa mana creesqankurayku k'uturasqa karqanku, qanrí creeynejta sayashanki. Ama runaykachaychu, astawanqa manchachikuy. 21Sichus judíos kikin olivoj ramasnin kashajtinku, Dios paykunata k'uturarqa chayqa, qantapis k'utusuyta atillantaj. 22Qhawariy ari, Diospa k'acha kayninta, mana kasukojkunapaj phiñakuynintawan, qampajtajrí khuyakuyninta. Sichus qan chay khuyakuypi mana sayanki chayqa, qampis k'utusqallataj kanki. 23Waj jinamantaqa, sichus judiospis creenqanku chayqa, paykunapis watejmanta olivo sach'ankuman t'inkisqa kanqanku, imaraykuchus Diosqa atiyniyoj ujtawan paykunata sach'ankuman t'inkinampaj. 24Qanqa k'ita olivomanta k'utusqa karqanki, mana judío kaspalla, sumaj olivoman t'inkisqa kanaykipaj. Imaraykutaj chantá judiosqa sumaj olivoj ramasnin kashaspa, kikin olivo sach'aman mana watejmanta t'inkisqa kankumanchu? 25Hermanos, munayman kay pakasqa yachaytaqa rejsinaykichejta, ama yachaysapas kasqaykichejta yuyakunaykichejpaj. Wakin israelitaspa sonqonku rumiyan mana judío kajkunaj salvacionnin junt'akunankama. 26Chantá tukuy Israel ayllu salvasqa kanqa. Diosmanta Qhelqasqapi nin: Sionmanta uj kacharichej jamonqa, Jacobpa mirayninmantataj sajra kajta t'aqanqa. 27Kay kanqa paykunawan tratoyqa, maypachachus juchasninkuta pampachasaj chaypacha, nispa. 28Paykunaqa qankunarayku evangelio jawa enemigos kanku. Ajllasqa kasqankuman jinataj munasqa kanku ñawpa tatasninkurayku. 29Imatapis Dios qon, chayqa mana mañakapullantajchu; wajyan chaypis, mana iskaychakunchu. 30Qankunapis ñawpaj p'unchaykunapeqa Diosta mana kasojchu kankichej; kunanrí khuyakuyta tarinkichejña judíos mana kasukusqankurayku. 31Ajinallataj judiospis kunampeqa mana kasukunkuchu, qankunaman khuyakuy qosqa kasqanrayku, paykunapis khuyasqallataj kanankupaj. 32Dios tukuyta mana kasukuyninkupi wisq'aykorqa tukuyta uj rejllata khuyanampaj. 33May jina jatumpuni Diospa qhapaj kaynin, yachaynin, rejsiynimpis. Mana yachay atina yuyasqampis, jinallataj ñankunampis. 34Pitaj Diospa yuyasqanta rejserqa? Chayrí, pitaj Diosta yuyaycharqa? 35Chayrí, pitaj imatapis Diosman ñawpajta jaywarqa, chaymanta pagota jap'inampaj? 36Tukuy ima Paypata, Paynejta, Paypajtaj kanku. Chayrayku Pay yupaychasqa kachun wiñaypa wiñaynintimpaj. Ajina kachun.
Copyright
Learn More


text:
Wikipidiya:Qillqa suti
Wikipidiyapi musuq p'anqata kicharispaqa, allin qillqa sutita pallanaykim atin.
Allin qillqa suti nisqaqa kay hinam:
- Qhichwa simipi sutim kachun. Chayraykum qillqanchik: anqas (=asul/azul), q'umir (=birdi/verde), yachay wasi (=iskuyla/escuela), antanka (=awiyun/avión), piluta hayt'ay (=futbul/football), chita (=kurdiru/cordero). Mana chay hina allin qhichwa rimata riqsiptiykiqa, qhichwalla, kastilla-qhichwa icha qhichwa-kastilla simi qullqakunapi maskay. Musuq simikunamanta qillqanayaptiykiqa, qhaway Wikipidiya:Musuq simikuna p'anqapi. Manapuni qhichwapi rima kaptinqa, lliwmanta aswan riqsisqa aymara, mapudungun, nawa, latin, grigu, kastilla, inlish icha huk simimanta hap'isqatam qillqanchik.
- Qillqa sutiqa allintam qillqasqa kachun, qhaway Wikipidiya:Allin qillqay p'anqapi.
- Llaqtakunamanta qillqanayaptiykiqa, qhaway Wikipidiya:Llaqta sutikuna p'anqapi.
- Qhichwapi rimapuraqa, wamaq rimapurapas, lliwmanta aswan riqsisqa rimata llamk'achiy, ahinataq: para (=tamyay), q'umir (=chiqyaq, waylla), piluta hayt'ay (=chakiyasiy), mulli (=kullash), antañiqiq (=yuparparina, huchhachana).
- Huk rima achka sut'ikunayuq kaptinqa, sut'ichana qillqatam qillqanchik, lliw sut'inwan t'inkiyuq.
- Qillqa sut'ikunataqa huk yupaypim qillqanchik.
- Lliw kaqlla sutikunamanta, musuq simip, llaqta sutip kastilla simipi sutinkunamantapas p'anqakunapi #PUSAPUNA [[chiqap sutin]] nisqa pusapunatam qillqamunchik.


text:
1Ancha Hatun Diosníy, ancha allinmi qanman graciasta qoyqa, ancha allinmi qanta yupaychaspa takiyqa. 2Ancha allinmi munakuyniykitapas tutamanta rimariyqa, hunt'aq-kayniykitapas ch'isinta willakuyqa, 3arpata waqachispa tawtinkutapas charangotapas sumaqta tocaspa. 4Señor Diosníy, ruwasqaykikunawanmi kusirichiwanki, ruwasqaykikunamantan kusisqa takishani. 5Señor Diosníy, ¡may hatunmi ruwasqaykikunaqa! ¡Mana taripay atiymi yuyaykusqaykikunaqa! 6Mana yuyayniyoqkunan kaytaqa mana yachanchu, pisi yuyayniyoqkunan kaytaqa mana reparanchu. 7Millay runakunachus qora hina phutumunku chaypas, tukuy mana chaninta ruwaqkunachus llanllarinku chaypas, wiñaypaq ch'usaqyachisqan kanqaku. 8Qanmi ichaqa, Señor Diosníy, ancha hatunchaykusqa kashanki. 9Señor Diosníy, cheqaqtapunin awqaykikunaqa wañunqaku, tukuy mana allinkaqta ruwaqkunaqa ch'eqechisqan kanqaku. 10Qanmi ichaqa salqa toroq kallpanwan hina kallpayta astawan kallpachaykuwarqanki, mosoq aceitewan umayman hich'aykuwarqanki. 11Awqaykunaq imayna urmaykusqantan rikushani, chay millay awqaykunaq qaparisqantan uyarishani. 12Chanin runakunaqa palmera sach'a hinan t'ikanku, Libanopi cedro sach'a hinan wiñanku. 13Señor Diospa wasinpi mallkisqan kanku, Diosninchispa pationkunapin t'ikanku. 14Yuyaqña kashaspapas rurunqakuraqmi, kallpallayoqpunin kashanqaku, llanllashallanqakupunin, 15chay hinapin, Señor Diospa chanin kasqanta willanqaku. Señor Diosqa ñoqapaq qaqa hinan, manan ima mana chaninpas paypiqa kanchu.
Copyright
Learn More


text:
1Canguna Dios mandashcagunata yachashcamanda ñuca rimangaraushcata yachanguichimi huauquiguna. Chi mandashca shimiga runa causanagamalla mandanata ushan. 2Cariyuc huarmita yuyarichi. Paihua cari causaupi paita uyana man, astahuanbas paihua cari huañucpi pai mandanamanda lugaryan. 3Paihua cari causaushcaibi shuc carihuan llutarishaga ashiyachisiqui huarmi nishca manga. Astahuanbas paihua cari huañucpi ña lugaryan chi cari mandanamanda. Chasna huañucpi shughuan cadsarashas mana ashiyachic huarmichanga. 4Canguna chasnallata Señor Jesucristo aichacuinta manguichi llaquishca huauquiguna. Chasna huañushcashina ashami chi ñaupa mandashcagunata mana catina changuichi quishpichishca tucungahua. Jesus huañusha causarishcamandami ña paihuac manguichi Dios munashcata rasha causangahua. 5Ñáucanchi quiquin aicha munashcata raushca uras Dios mandashca shimi ama juchata raichichu nishcata yachashallata juchata mas ranata munaranchi. Chasna acpi juchaga ñucanchita huañuima apara. 6Astahuanbas cunanga huañushcacuinta asha chi ñaupa mandashca shimimanda llushpirishca manchi. Chasna tucusha cunan lugar manchi mushuc yuyaihuan Diospa Samai munaihuan Diosta cadsungahua. 7Chita yachashaga imatata yuyarishunchi. Juchata rashcata ricsichishami chi mandashcaguna juchachihuan nishachu rimana anchi. Manapacha chita mana yuyarinachu. Shucpacta ama munanguichu nisha mana mandashca acpiga chi rashcaga jucha ashcata mana yachaima chashcani. 8Chasna acpi chi mandashcaguna tiyashcamandami ñuca shungu ucui tiyac ima mana ali yuyaigunata mas rangahua yuyachihuan. Mandashcaguna illashca acpiga jucha ranaga huañushcacuinta an mara. 9Ñáaupa uras mandashcagunata mana yachashami juchata mana ricsishami causarani. Astahuanbas Dios mandashcata uyasha ñuca jucha rashcata ricsishami huañushcacuinta tucurani. 10Dios chi mandashcagunata cura paihua runaguna ali causanauchun nisha. Ñáuca randi chi mandashcata mana cadsushcamanda huañushcacuinta tucurani. 11Mandashca shimiga juchata mana ranachu niullaita juchaga umasha huañuima apahuara. 12Chasna agllaita Dios mandashcagunaga sirtu ima juchas illac manaun, chi mandashcagunaibi caran shucca ima juchas illac, pandanahuas illac man, yapa alimi. 13Chasna acpi chi mandashcaga ali asha ñucata huañuimachu apahuara. Mana chasnachan. Astahuanbas chi ali mandashcagunami jucha ashcata ricuchicpi chi juchaga huañuima apahuara. Chasna ashami jucha yapa jiridsa ashcata chi mandashcagunaga ricuchihuara. 14Yachanchi Yaya Dios chi mandashcagunata cushcamandami ali manaun. Ñáuca randi aichayuc asha aicha munashcata yuyarisha causac asha, jucha mandashcacuinta mashcani. 15Mana yachanichu ñuca raushcatas. Ñáuca munashcata mana ranichu astahuan ñuca mana munashcataga chitaga rani. 16Chasna ñuca mana munashcata raushahuas Dios mandashcaga sirtu ali ashcata yachauni. 17Chasna acpi ñuca quiquinga juchata mana ranichu, astahuanbas ñuca shungu ucuibi tiyauc jucha yuyachicpimi mana alita rani. 18Yachanimi ñuca shungu ucuibi ima ali ranahuas mana tiyanzhu. Chimanda ali ranata munashallata mana ushanichu. 19Ñáuca ali ranata munaushallata mana ranichu, astahuan chi mana ali ranataga ñuca mana munaushallata rashami causani. 20Ñáuca mana munashcata rashaga mana ñuca quiquin ranichu. Astahuanbas ñuca shungu ucuibi tiyauc juchami ñucata mana alita rachihuan. 21Chasna acpi caita yachani, ñuca alita ranata munagllaita mana ali yuyaiga ñucahuacpi tiyaun. 22Ñáuca shungu ucuibiga Dios mandashcagunata yuyarisha ali manaun nishami cushiyani. 23Chasna agllaita ñuca aichaibi shuc yuyai tiyashcata yachani, juchata rana yuyai. Dios mandashcagunaga ali manaun nisha yuyarigllaitami jucha rana yuyai Dios mandashcagunahuan macanacunaun. Chasna macanacusha chi ñuca aichaibi jucha rana yuyai ñucata japisha huatashcacuinta charihuan. 24Ailla, ñuca pugri. Pita cai juchayuc huañunalla aichata quishpichihuanga ñuca mana juchata rangahua. 25Ñáucanchi Señor Jesucristomandami Yaya Dios quishpichihuanga. Chimandami paita yapa pagrachu nini. Ñáuca yuyaibiga Diosta yuyarisha pai mandashcagunata cadsusha rauni. Astahuanbas ñuca aichaibi tiyac jucha munai chara tiyaupi juchata rauni.
Copyright
Learn More